Wò Susu Nenɔ Nya Vevi La Ŋu—Yehowa Ƒe Dziɖulanyenye | Nusɔsrɔ̃\n“Na woadze sii be wò, ame si ŋkɔe nye Yehowa la, wò ɖeɖe koe nye Dziƒoʋĩtɔ ɖe anyigba blibo la dzi.”—PS. 83:18.\nHADZIDZI: 9, 22\nNu ka tae Yehowa ƒe dziɖulanyenye ta ʋiʋli nye nya vevi aɖe si dze ŋgɔ amegbetɔwo katã?\nAleke Hiob ƒe nuteƒewɔwɔ le dodokpɔ me ɖee fia be enɔ Yehowa ƒe dziɖulanyenye ƒe akpa dzi; gake nu ka tae wòhiã be woaɖɔ Hiob ɖo?\nMɔ vevi kawo dzie míetona ɖenɛ fiana be míede Yehowa ƒe dziɖulanyenye dzi?\n1, 2. (a) Nya vevi kae dze ŋgɔ amegbetɔwo katã? (b) Nu ka tae wòle be nya sia nanɔ vevie na mí?\nLE AME geɖe gome egbea la, gae nye woƒe nu vevitɔ. Woƒe susu katã le kɔlili kesinɔnuwo alo woƒe nunɔamesiwo ta kpɔkpɔ ŋu. Le ame bubuwo gome la, woƒe ƒomea, lãmesẽnyawo, alo woƒe agbemetaɖodzinuwoe nye nu vevitɔ na wo.\n2 Ke hã, nya vevi aɖe ŋutɔ si dze ŋgɔ mí katã lae nye Yehowa ƒe dziɖulanyenye ta ʋiʋli. Ele be míanɔ ŋudzɔ be míaƒe susu nagadzo le nya vevi sia dzi o. Aleke wòate ŋu adzɔ be míaƒe susu nadzo le edzi? Míate ŋu ava ƒo mía ɖokui ɖe gbe sia gbe hloloetsotsowo me ale gbegbe be míaŋlɔ ale si gbegbe Mawu ƒe dziɖulanyenye ta ʋiʋli ƒe nyaa le vevie la be. Alo ate ŋu adzɔ be míaɖe mɔ xaxa siwo me tom míele naxɔ susu me na mí ale gbegbe be míaƒe susu nadzo le nya si le vevie wu la dzi. Gake ne míekpɔ ale si gbegbe Yehowa ƒe dziɖulanyenye ƒe nyaa le vevie la, míasu te nyuie wu be míakpɔ míaƒe gbe sia gbe kuxiwo gbɔ. Tsɔ kpe ɖe eŋu la, ana míate ɖe Yehowa ŋu kplikplikpli wu.\nNU KA TAE NYA SIA LE VEVIE NENEMA GBEGBE?\n3. Nya kawoe Satana fɔ ɖe te ku ɖe ale si Mawu ɖua dzii ŋu?\n3 Satana Abosam tsɔ nya ɖe Yehowa ŋu be medze anye xexea me katã dzi ɖula o. Eƒe nutsotsoe nye be ale si Mawu ɖua dzii la menyo o, eye Yehowa tea nu nyuiwo amegbetɔwo. Abosam ƒe nyae nye be amegbetɔwo akpɔ dzidzɔ wu eye eme anyo na wo wu ne woawo ŋutɔwo le wo ɖokuiwo dzi ɖum. (1 Mose 3:1-5) Le Satana ƒe nya nu la, amegbetɔ aɖeke mawɔ nuteƒe na Mawu tso dzi me o, si fia be ne amegbetɔwo to dodokpɔ sesẽwo me la, womagabɔbɔ ɖe Yehowa ƒe dziɖuɖu te o. (Hiob 2:4, 5) Le Abosam ƒe nutsotsoa ta la, Yehowa ɖe mɔ ɣeyiɣiwo va yi ale be wòadze kɔtɛ be yeƒe dziɖuɖu dzɔdzɔea manɔmee la, eme manyo na amegbetɔwo o.\n4. Nu ka tae wòle be woakpɔ dziɖulanyenye ƒe nyaa gbɔ?\n4 Yehowa ŋutɔ nya be nya siwo Abosam tsɔ ɖe ye ŋu la menye nyateƒe o. Ke nu ka tae wòna ɣeyiɣi Satana be wòadze agbagba aɖo kpe eƒe nutsotsoa dzi? Nya sia ƒe ŋuɖoɖo ka Mawu ƒe nuwɔwɔ siwo nye amegbetɔwo kple mawudɔlawo siaa. (Xlẽ Psalmo 83:18.) Adam kple Xawa gbe Yehowa ƒe dziɖuɖu, eye nenema kee wòle le ame geɖe hã gome tso ɣemaɣi va de asi na egbea. Esia ate ŋu ana ame aɖewo nanɔ susum be ɖewohĩ Abosam ƒe nutsotsoawo le eme. Zi ale si amegbetɔwo kple mawudɔlawo mekpɔ ŋuɖoɖo na nya ma o la, ŋutifafa kple ɖekawɔwɔ manɔ xexea me o. Gake ne Yehowa va ʋli eƒe dziɖulanyenye ta mlɔeba la, ame sia ame alɔ̃ faa abɔbɔ ɖe eƒe dziɖuɖu dzɔdzɔea te tegbee. Ekema ŋutifafa agaxɔ aƒe ɖe xexea katã me.—Ef. 1:9, 10.\n5. Nu kae wòle be míawɔ atsɔ aɖee afia be míele Yehowa ƒe akpa dzi le dziɖulanyenye ƒe nyaa me?\n5 Kpeɖodziawo ava dze kɔtɛ be Mawue dze aɖu xexe bliboa dzi; Satana kple amegbetɔwo ƒe dziɖuɖu ado kpo nu keŋkeŋ eye woaɖe wo ɖa. Mawu ƒe dziɖuɖu to eƒe Mesia Fiaɖuƒea dzi akpɔ dzidzedze, eye nuteƒewɔlawo aɖee afia be amegbetɔwo ate ŋu anɔ Mawu ƒe dziɖuɖu ƒe akpa dzi nuteƒewɔwɔtɔe. (Yes. 45:23, 24) Ðe nèdi be ye hã yeanɔ nuteƒewɔla siwo de Yehowa ƒe dziɖulanyenye dzi la domea? Ðikeke mele eme o be èdii nenema. Be míanye nuteƒewɔlawo la, ele be míana míaƒe susu nanɔ nya vevi si fɔ ɖe te ŋu eye míase nu si tae wòle vevie nenema gbegbe ɖo la gɔme.\nMAWU ƑE DZIÐULANYENYE TA ƲIƲLI LE VEVIE WU MÍAƑE ÐEÐEKPƆKPƆ\n6. Aleke gbegbee Yehowa ƒe dziɖulanyenye ta ʋiʋli le vevie?\n6 Abe ale si míegblɔe va yi ene la, nya vevi aɖe si dze ŋgɔ amegbetɔwo katã ye nye Yehowa ƒe dziɖulanyenye ta ʋiʋli. Ele vevie wu mía dometɔ ɖe sia ɖe ƒe dzidzɔkpɔkpɔ. Ðe nyateƒenya sia fia be míaƒe ɖeɖekpɔkpɔ mele vevie na Yehowa o, alo metsɔ ɖe le eme na mí ŋutɔŋutɔ oa? Menye nenemae kura o. Nu ka tae?\n7, 8. Nu ka tae Mawu ƒe dziɖulanyenye ta ʋiʋli bia be eƒe ŋugbedodowo nava eme godoo?\n7 Yehowa lɔ̃ amegbetɔwo eye wòdea asixɔxɔ wo ŋu vevie. Elɔ̃ faa tsɔ Via na wòku ɖe mía ta ale be míate ŋu akpɔ agbe mavɔ. (Yoh. 3:16; 1 Yoh. 4:9) Ne Yehowa mete ŋu wɔ eƒe ŋugbedodowo dzi o la, esia ana mɔ Abosam be wòatsɔ nya ɖe Mawu ŋu be enye aʋatsokala si tea nu nyui amegbetɔwo eye meɖua dzi le mɔ nyuitɔ nu o. Esia awɔe hã be tsitretsiɖeŋulawo ƒe alɔmeɖenyawo nanye nyateƒe. Wogblɔna be: “Afi ka eƒe anyinɔɣi sia si ŋugbe wodo la le? Kpɔ ɖa, tso ŋkeke si mía tɔgbuiwo dɔ alɔ̃ le ku me la, nuwo katã le edzi yim abe ale si ko wole tso nuwɔwɔ ƒe gɔmedzedze ene.” (2 Pet. 3:3, 4) Eya ta, Yehowa akpɔ egbɔ be nu nyui siwo ado tso yeƒe dziɖulanyenye ta ʋiʋli me dometɔ ɖeka anye amegbetɔ toɖolawo ƒe ɖeɖekpɔkpɔ! (Xlẽ Yesaya 55:10, 11.) Tsɔ kpe ɖe eŋu la, lɔlɔ̃ koŋue ɖea dzesi le Yehowa ƒe dziɖuɖu ŋu. Eya ta, míate ŋu aka ɖe edzi be ayi edzi alɔ̃ esubɔla wɔnuteƒewo, ade asixɔxɔ wo ŋu eye woƒe nu anyo eŋu ɖaa.—2 Mose 34:6.\n8 Nyateƒe si wònye be Yehowa ƒe dziɖulanyenye ƒe nyaa le vevie la mefia be ebua míaƒe ɖeɖekpɔkpɔ nu tsɛe o. Nu si wòfia koe nye be eƒe dziɖulanyenye ƒe nyaa le vevie wu míaƒe ɖeɖekpɔkpɔ. Ele vevie be esia nanɔ susu me na mí, elabena awɔe be míaƒe susu madzo le nya vevi la dzi o, eye míaɖoe kplikpaa be míanɔ Yehowa ƒe dziɖuɖu dzɔdzɔea ƒe akpa dzi ɣeawokatãɣi.\nNU SI NA HIOB ÐƆ EƑE SUSU ÐO\n9. Nya kae Satana gblɔ tso Hiob ŋu? (Kpɔ nɔnɔmetata si le nyati sia ƒe gɔmedzedze.)\n9 Wote gbe ɖe ale si gbegbe Yehowa ƒe dziɖulanyenye ƒe nyaa le vevie la dzi le Hiob ƒe agbalẽa, si nye Biblia-gbalẽ siwo woŋlɔ gbã la dometɔ ɖeka me. Agbalẽ ma na míenya be Satana tsò Hiob nu be, ne ekpe fu vevie la, agbe nu le Mawu gbɔ. Satana gblɔ na Mawu be newɔ fu Hiob. Yehowa mewɔ nu ma o, ke hã eɖe mɔ na Satana be wòate Hiob kpɔ esi wògblɔ be: “Eƒe nuwo katã le asiwò me.” (Xlẽ Hiob 1:7-12.) Ɣeyiɣi kpui aɖe megbe la, Hiob ƒe dɔlawo ku, eƒe nunɔamesiwo dome gblẽ, eye via ewoawo siwo gbɔ melɔ̃a nu le o hã ku. Mɔ si nu Satana he vɔ̃ siawo va Hiob dzi le la na wòdze abe Mawu ŋutɔe he fukpekpe mawo va Hiob dzi ene. (Hiob 1:13-19) Eyome Satana he dɔléle nyɔŋu aɖe va edzi, si na wòse veve ŋutɔ. (Hiob 2:7) Eƒe nuxaxaa nu gasẽ ɖe edzi le srɔ̃a kple zɔhɛ etɔ̃ siwo be exɔlɔ̃woe yewonye la ƒe dzigbãnyawo ta.—Hiob 2:9; 3:11; 16:2.\n10. (a) Nu kae Hiob wɔ si ɖee fia be ewɔ nuteƒe na Mawu? (b) Nu ka tae wòhiã be woaɖɔ Hiob ɖo?\n10 Nu kae va dzɔ? Eva dze kɔtɛ be Satana ƒe nutsotsoa nye aʋatso. Hiob gbe be yemagbe nu le Mawu gbɔ o. (Hiob 27:5) Ke hã, Hiob ƒe susu va dzo le nya si le vevie wu la dzi vie. Eva tsi dzi ɖe eya ŋutɔ ƒe dzɔdzɔenyenye ŋu fũu akpa, eye wòbia gɔ̃ hã be yeanya nu si ta yele fu kpem ɖo. (Hiob 7:20; 13:24) Le fu si gbegbe kpem wònɔ ta la, ɖewohĩ míasusu be etɔ dzɔ be wòase le eɖokui me nenema. Ke hã, Mawu kpɔe be ehiã be yeaɖɔ Hiob ƒe susu ɖo. Nya kae Yehowa gblɔ nɛ?\n11, 12. Nu kae Yehowa kpe ɖe Hiob ŋu wòva de dzesii, eye aleke Hiob wɔ nui?\n11 Nya siwo Mawu gblɔ na Hiob la dze le Hiob ƒe agbalẽa ƒe ta 38 lia va ɖo ta 41 lia me. Le nya siwo katã Yehowa gblɔ me la, meɖe susu si koŋ tae Hiob nɔ fu kpem ɖo la me nɛ o; mehiã be Mawu naɖe eɖokui nu nɛ o. Ke boŋ, Yehowa di be yeakpe ɖe Hiob ŋu wòakpɔe adze sii be meɖi naneke o ne wotsɔ eya amea sɔ kple Mawu ƒe gãnyenye. Eye ekpe ɖe Hiob ŋu wòkpɔe be nya siwo le toa me la le vevie wu nu siwo ŋu wòtsi dzi ɖo. (Xlẽ Hiob 38:18-21.) Esia kpe ɖe Hiob ŋu wòɖɔ eƒe susu ɖo.\n12 Esi Hiob kpe fu nenema gbegbe ta la, ɖe ale si Yehowa ƒo nu nɛ kã tsɔ ɖɔe ɖo la fia be mebu eƒe nɔnɔmea ŋu oa? Ao, menye nenemae o, eye Hiob hã mebui nenema o. Togbɔ be Hiob kpe fu ŋutɔ hã la, eƒe nyawo va ɖee fia mlɔeba be ese eɖokui gɔme. Egblɔ gɔ̃ hã be: “Melɔ̃ ɖe edzi be nyemegblɔe nyuie o, eye metrɔ dzi me le ke kple afi me.” Yehowa ƒe nyawo wɔ dɔ ɖe Hiob dzi hefa akɔ nɛ vavã togbɔ be Yehowa mede ba mo na eƒe nyawo o hã. (Hiob 42:1-6) Hafi Yehowa naƒo nu na Hiob la, ɖekakpui Elihu hã gbe nya na Hiob. (Hiob 32:5-10) Esi Hiob lɔ̃ xɔ Mawu ƒe ɖɔɖɔɖoa eye wòɖɔ eƒe susu ɖo megbe la, Yehowa na ame susɔeawo nya be yekpɔ ŋudzedze ɖe ale si Hiob wɔ nuteƒe le dodokpɔwo me la ŋu.—Hiob 42:7, 8.\n13. Aleke Yehowa ƒe aɖaŋuɖoɖoa ayi edzi anɔ vi ɖem na Hiob le dodokpɔ siwo va edzi la megbe?\n13 Yehowa ƒe aɖaŋuɖoɖoa yi edzi ɖe vi na Hiob ɣeyiɣi didi aɖe le dodokpɔ siwo va edzi la megbe gɔ̃ hã. Le mɔ ka nu? Togbɔ be “Yehowa yra Hiob le eƒe agbenɔƒe mamlɛawo me wu ale si wònɔ le gɔmedzedzea” hã la, anya xɔ ɣeyiɣi hafi nu siwo nɔ esi tsã la gava su esi ake. “Wogadzi viŋutsu adre kple vinyɔnu etɔ̃ nɛ” emegbe. (Hiob 42:12-14) Hiob asusu via siwo Satana wu la godoo, eye aɖo ŋku fu siwo wòkpe va yi la dzi ɣeaɖewoɣi. Ne eva se nu si tae dodokpɔ mawo va edzi ɖo la gɔme nyuie mlɔeba hã la, ate ŋu anɔ eɖokui biam ɣeaɖewoɣi be ɖe wòle be yeakpe fu nenema gbegbe hã. Nu ka kee wòɖasusu o, aɖo ŋku nya siwo Mawu gblɔ nɛ la dzi. Esia akpe ɖe eŋu be susu nyuitɔ nanɔ esi, eye wòakpɔ akɔfafa.—Ps. 94:19.\nÐe míate ŋu ana míaƒe susu nanɔ nya vevi la dzi wu míawo ŋutɔwo míaƒe kuxiwoa? (Kpɔ memama 14)\n14. Nu kae míate ŋu asrɔ̃ tso nu si dzɔ ɖe Hiob dzi la me?\n14 Ŋugbledede le Hiob ƒe ŋutinyaa ŋu ate ŋu akpe ɖe míawo hã ŋu be susu nyuitɔ nanɔ mía si ne míele nɔnɔme sesẽwo me tom eye míakpɔ akɔfafa. Esia tae Yehowa kpɔ nuŋlɔɖia ta be “woatsɔ afia nu mí, ale be to míaƒe dzidodo kple akɔfafa si míekpɔ tso Ŋɔŋlɔawo me dzi la, mɔkpɔkpɔ nasu mía si.” (Rom. 15:4) Nufiame kae le eme na mí? Vevitɔa ye nye esi: Negadzɔ be míatsi dzi ɖe míawo ŋutɔwo míaƒe agbemenyawo ŋu ale gbegbe be míaŋlɔ nya vevi sia, si nye Yehowa ƒe dziɖulanyenye ta ʋiʋli, la be o. Eye mina míaɖo ŋku edzi be akpa si míawɔ le nya vevi sia me la bia be míayi edzi awɔ nuteƒe le nɔnɔme sesẽwo gɔ̃ hã me, abe ale si Hiob wɔe ene.\n15. Akpa kae míaƒe nuteƒewɔwɔ le dodokpɔwo me wɔna?\n15 Nu ka tae ŋugbledede le akpa si míaƒe nuteƒewɔwɔ wɔna ŋu afa akɔ na mí? Nu si tae nye be, dodokpɔ siwo vaa mía dzi la wɔa akpa vevi aɖe le nya si fɔ ɖe te la me. Dodokpɔ mawo mefia be míaƒe nu medze Yehowa ŋu o, ke boŋ wonye mɔnukpɔkpɔ na mí be míaɖee afia be míede Mawu ƒe dziɖulanyenye dzi. (Lod. 27:11) Míaƒe dzidodo “hea ŋudzedzekpɔkpɔ ɖe ame ŋu vanɛ,” eye wòdoa ŋusẽ míaƒe mɔkpɔkpɔ. (Xlẽ Romatɔwo 5:3-5.) Hiob ƒe ŋutinyaa na míekpɔe be “Yehowa ƒe dɔme trɔna ɖe ame ŋu geɖe, eye wòkpɔa nublanui na ame.” (Yak. 5:11) Eya ta, míate ŋu aka ɖe edzi be aɖo eteƒe na míawo ŋutɔwo kple ame siwo katã dea eƒe dziɖulanyenye dzi. Esia nyanya kpena ɖe mía ŋu be ‘míado dzi bliboe le dzigbɔgbɔ blewu kple dzidzɔ me.’—Kol. 1:11.\nWÒ SUSU NENƆ NYA VEVI LA DZI\n16. Nu ka tae ŋkuɖoɖo Yehowa ƒe dziɖulanyenye ƒe nyaa dzi le vevie?\n16 Menye ɣesiaɣie wòle bɔbɔe be míana míaƒe susu nanɔ Yehowa ƒe dziɖulanyenye ƒe nyaa dzi o. Ate ŋu awɔ na mí ɣeaɖewoɣi be kuxi siwo me tom míele la wu tsɔtsɔ na mí. Kuxi suewo gɔ̃ hã ate ŋu adze nu gã ne míele wo ŋu bum fũu akpa. Eya ta, ne míele nɔnɔme sesẽwo me tom la, anyo be míanɔ ŋku ɖom ale si wòle vevie be míanɔ Mawu ƒe dziɖulanyenye ƒe akpa dzi la dzi na mía ɖokui edziedzi.\n17. Aleke gomekpɔkpɔ le dɔ si Yehowa de asi na mí me akpe ɖe mía ŋu míaƒe susu nanɔ nya vevi la dzi?\n17 Ne míekpɔa gome le dɔ si Yehowa de asi na mí me edziedzi la, esia ate ŋu akpe ɖe mía ŋu míaƒe susu nanɔ nya vevi la dzi. Le kpɔɖeŋu me, eva dzɔ be gbagbadɔ dze nɔvinyɔnu aɖe si ŋkɔe nye Renee dzi, esea veve madzudzɔmadzudzɔe, eye kansa hã nɔ eŋu. Eɖea gbeƒã na dɔnɔdzikpɔlawo, dɔnɔwo kple ame siwo va srãa dɔnɔwo kpɔ le kɔdzi siwo wòdena. Le kɔ aɖe dzi la, eɖi ɖase gaƒoƒo 80 sɔŋ le kwasiɖa eve kple afã pɛ ko me. Esi Renee ƒe kuɣi nɔ ɖoɖom gɔ̃ hã la, eƒe susu medzo le Yehowa ƒe dziɖulanyenye ƒe nyaa dzi gbeɖe o. Eye esia kpe ɖe eŋu eƒe dzi dze eme.\n18. Aleke nu si me nɔvinyɔnu aɖe to la ɖe ale si Yehowa ƒe dziɖulanyenye ƒe akpa dzi nɔnɔ ɖea vi na mí la fiae?\n18 Míedi be míaƒe susu nanɔ Yehowa ƒe dziɖulanyenye ƒe nyaa ŋu le kuxiwo kple nyaƒoɖeamenu siwo míedoa goe gbe sia gbe hã me. Le kpɔɖeŋu me, nɔvinyɔnu aɖe si ŋkɔe nye Jennifer la yi be yeaɖo yameʋu atrɔ ayi aƒe me. Gake etsi yameʋudzeƒea ŋkeke etɔ̃ sɔŋ henɔ lalam, elabena wonɔ fli tem ɖe yameʋuɖoɖo ƒe ɖoɖoawo me ɖekaɖeka. Esi wòtsi akogo eye ɖeɖi te eŋu ta la, ate ŋu alé blanui hafi. Ke hã, edo gbe ɖa be Yehowa nakpe ɖe ye ŋu yeagblɔ nya nyuia na ame siwo hã tsi yameʋudzeƒea. Nu kae do tso eme? Eɖi ɖase na ame geɖe eye wòma agbalẽ geɖe. Egblɔ be, “Mekpɔe be Yehowa yram togbɔ be menɔ kuxi ma me tom gɔ̃ hã, eye edo ŋusẽm mekafu eƒe ŋkɔa le amewo dome.” Jennifer ƒe susu nɔ nu si wɔ ɖeka kple Yehowa ƒe tameɖoɖo ŋu vavã.\n19. Akpa kae Yehowa ƒe amewo le le eƒe dziɖulanyenye ƒe nyaa gome?\n19 Asixɔxɔdede Yehowa ƒe dziɖulanyenye ƒe nyaa ŋu ɖea vovototo si le subɔsubɔ vavãtɔ kple alakpasubɔsubɔ dome fiana. Nu si tae nye be, tso gbe aɖe gbe ke la, Mawu ƒe amewo nɔa eƒe dziɖulanyenye ƒe akpa dzi. Esi míenye Yehowa subɔla vavãwo ta la, ele be mía dometɔ ɖe sia ɖe naɖoe kplikpaa be yeanɔ Yehowa ƒe akpa dzi ɣeawokatãɣi.\n20. Aleke Yehowa sena le eɖokui me tso agbagba si nèdzena be yeanɔ eƒe dziɖulanyenye ƒe akpa dzi la ŋu?\n20 Ka ɖe edzi be Yehowa dea asixɔxɔ subɔsubɔdɔ si nèwɔna nuteƒewɔwɔtɔe kple ale si nèdoa dzi le dodokpɔwo me tsɔ ɖenɛ fiana be yede eƒe dziɖulanyenye dzi la ŋu. (Ps. 18:25) Nyati si kplɔ esia ɖo la adzro susu bubu siwo tae wòle vevie be nàde Yehowa ƒe dziɖulanyenye dzi kple wò dzi blibo, kpakple ale si nàte ŋu awɔ esiae la me.


Aleke Wòle Be Mawɔ Nu Ne Meda Vo?\nGBE BUBU Abbey Abkhaz Abui Acholi Afrikaans Albanian Altai Alur Amerika Tokunɔgbe Arabic Argentina Tokunɔgbe Armenian Assamese Attié Australia Tokunɔgbe Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivia Tokunɔgbe Boulou Britain Tokunɔgbe Bulgarian Bété Cambodian Catalan Cebuano Chavacano Chichewa Chile Tokunɔgbe Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombia Tokunɔgbe Croatian Cuba Tokunɔgbe Czech Damara Dangme Danish Dayak Ngaju Digor Drehu Dutch Ecuador Tokunɔgbe Edo Efik Estonian Eŋlisi Eʋegbe Faroese Fijian Finland Tokunɔgbe Finnish Fon Franse Ga Galician Garifuna Georgian German Germany Tokunɔgbe Gokana Greek Guarani Guerze Gujarati Gun Guéré Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Ibinda Igbo Iloko Indonesian Irish Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabuverdianu Kabyle Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korea Tokunɔgbe Korean Kosraean Krio Kwangali Kwanyama Lamba Laotian Latvian Lenje Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mexico Tokunɔgbe Mixe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nsenga Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguay Tokunɔgbe Persian Peru Tokunɔgbe Pidzin (Kamerun) Poland Tokunɔgbe Polish Ponapean Portuguese Portuguese (Portugal) Punjabi Punjabi (Shahmukhi) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russia Tokunɔgbe Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tiv Tlapanec Tojolabal Tongan Toraja Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Tokunɔgbe Vezo Vietnam Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\nNe èlɔ̃na ɖe wò vodadawo dzi la, ana amewo naka ɖe dziwò ahaɖo ŋu ɖe ŋuwò wu.\nKpɔ nudzɔdzɔ sia ɖa le susu me: Esi Tim nɔ bɔl ƒom la, èƒo bɔl la wòyi ɖagbã woƒe aƒelika aɖe ƒe fesre.\nNe wòe nye Tim ɖe, nu kae nàwɔ?\nÀTE ŊU AWƆ NU ETƆ̃ SIAWO:\nA. Àsi adzo.\nB. Àbu fɔ ame bubu.\nD. Àgblɔ nu si dzɔ la na wò aƒelika ahadoe ɖe egbɔ be yeadzrae ɖo nɛ.\nÐewohĩ adzro wò be yeatia gbãtɔ. Gake edea ame dzi ɣesiaɣi ne míelɔ̃ ɖe míaƒe vodadawo dzi, eɖanye nue míegblẽ le ame aɖe ƒe fesre ŋu alo vodada bubu aɖee míewɔ o.\nSUSU ETƆ̃ SIWO TA WÒLE BE NÀLƆ̃ ÐE WÒ VODADAWO DZI\nEsiae nye nu nyuitɔ si wòle be nàwɔ.\nBiblia gblɔ be: “Míedina be míaɖi anukware le nuwo katã me.”—Hebritɔwo 13:18.\nAmewo tsɔa ame siwo lɔ̃na ɖe woƒe vodadawo dzi la ƒe agɔdzedze kea wo bɔbɔe.\nBiblia gblɔ be: “Ame si tsyɔa nu eƒe dzidadawo dzi la, madze edzi nɛ o, ke ame si ʋua eme, eye wòɖea asi le wo ŋu la, woakpɔ nublanui nɛ.”—Lododowo 28:13.\nVevietɔ wu la, edzea Yehowa Mawu ŋu.\nBiblia gblɔ be: “Yehowa nyɔa ŋu ameflula, ke tsi metoa Eya kple nu dzɔdzɔe wɔlawo dome o.”—Lododowo 3:32.\nKarina, si nye ɖetugbui aɖe si xɔ ƒe 20 la, ku ʋu sesĩe akpa eye kpovitɔwo lée tsɔ tikiti nɛ be wòava xe fe, gake eɣla tikiti la ɖe tɔa. Ke hã, mete ŋu ɣlae ɖee ɖaa o. Karina gblɔ be: “Anɔ abe ƒe ɖeka ene megbe la, Papa va kpɔ tikiti la. Mede ɖokuinye nya gã aɖe me!”\nNu kae wòsrɔ̃ tso eme? Karina gblɔ be: “Ðeko vodadawo ɣaɣla gblẽa nyaa ɖe edzi boŋ. Àva nɔ enu godoo!”\nALE SI NÀSRƆ̃ NU TSO WÒ VODADAWO ME\nBiblia gblɔ be: “Mí katã míedaa vo zi geɖe.” (Yakobo 3:2) Eye abe ale si míekpɔe ene la, ne míeʋua míaƒe vodadawo me enumake la, eɖenɛ fiana be míebɔbɔ mía ɖokuiwo eye míenye nunyalawo.\nNu bubu si hiãe nye be nàsrɔ̃ nu tso wò vodadawo me. Ðetugbui aɖe si ŋkɔe nye Vera gblɔ be: “Medzea agbagba be mabu nye vodadawo be wonye nuteƒekpɔkpɔ nam, be masrɔ̃ nu le wo dometɔ ɖe sia ɖe me ale be wòakpe ɖe ŋunye manye ame ɖɔʋu wu eye ne megaɖo nɔnɔme ma tɔgbi me ake la, makpɔ nyawo gbɔ le mɔ nyuitɔ nu.” Na míakpɔ ale si nàte ŋu awɔ esiae ɖa.\nÈɣe tɔwò ƒe gasɔ, eye wògblẽ. Nu kae nàwɔ?\nÀzi kpi ɖe edzi ahasusui be made dzesii o.\nÀgblɔ nu si tututu dzɔ la na tɔwòa.\nÀgblɔe nɛ be gasɔa gblẽ, gake abu fɔ ame bubu.\nMèɖu dzi le dodokpɔ me o, elabe mèsrɔ̃ nu o. Nu kae nàwɔ?\nÀgblɔ be dodokpɔa sesẽ akpa.\nÀlɔ̃ ɖe edzi be ye ŋutɔe mesrɔ̃ nu o.\nÀgblɔ be nufiala melɔ̃a yeƒe nya gbɔ o.\nNe èbua vodada siwo nèwɔ va yi la ŋu fũu akpa la, ɖeko wòanɔ abe ale si nànɔ ʋu kum evɔ anɔ ʋua ƒe megbekpɔhuhɔ̃e ɖeɖe ko me kpɔm ene\nAzɔ trɔ ɖe kpɔɖeŋu siwo va yi ŋu, eye nàtsɔe be wòe nye (1) tɔwòa alo (2) wò nufialaa. Aleke tɔwò alo wò nufiala abu wò ne èlɔ̃ ɖe wò vodada dzi? Eye aleke woabu wò ne mèlɔ̃ ɖe wò vodadaa dzi o?\nAzɔ ɖo ŋku vo aɖe si nèda le ƒe si va yi me dzi eye nàɖo nyabiase siwo gbɔna la ŋu.\nVodada kae? Aleke nèwɔ nui?\nNyemelɔ̃ ɖe edzi o.\nMeda fɔbubua ɖe ame bubu dzi.\nMelɔ̃ ɖe edzi enumake.\nNe mèlɔ̃ ɖe wò vodada dzi o la, ke aleke nèva se le ɖokuiwò me emegbe?\nDzi dzɔm be meblee!\nNye dzitsinya ɖe fu nam, ɖe wòle be mato nyateƒe hafi.\nAleke wòle be nàwɔ nu le mɔ si sɔ wu nu?\nNu kae nèsrɔ̃ tso wò vodadaa me?\nNu ka tae ame aɖewo melɔ̃na ɖe woƒe vodada dzi o?\nAleke amewo abu wò ne mèlɔ̃na ɖe wò vodada dzi o, eye aleke woabu wò ne èlɔ̃na ɖe wò vodada dzi?—Luka 16:10.\nNU SIWO MAWƆ\nTaɖodzinu kae nàte ŋu aɖo na ɖokuiwò ku ɖe ale si nàwɔ nu le ɣleti 12 siwo gbɔna me ne èda vo ŋu?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo Nya 10 Siwo Sɔhɛwo Biana Ƒe Ŋuɖoɖowo\nAudio Nu siwo woate ŋu aƒo ase ƒe kɔpiwɔwɔ ƒe tiatiawo Nya 10 Siwo Sɔhɛwo Biana Ƒe Ŋuɖoɖowo\nAle Si Nàwɔ Nu Ne Èda Vo


Yesu, Alẽkplɔla Nyui La | Yesu Ƒe Agbemeŋutinya\nAlẽkplɔla Nyui La Kple Alẽkpoawo\nYESU ƑO NU TSO ALẼKPLƆLA NYUI LA KPLE ALẼKPOAWO ŊU\nEsi Yesu yi eƒe nufiafiaa dzi le Yudea la, eƒo nu tso alẽ kple alẽkpo siwo nye nu siwo ŋu eƒe nyaselawo nya nu tsoe nyuie la ŋu. Gake kpɔɖeŋu wɔm wònɔ. Yudatɔwo anya ɖo ŋku David ƒe nya siawo dzi be: “Yehowae nye Kplɔlanye. Naneke mahiãm o. Gbeɖuƒe damawo wòna metsyɔ akɔ ɖo.” (Psalmo 23:1, 2) Le psalmo bubu me la, David kpe dukɔa be: “Miva, mina míabɔbɔ ade ta agu; mina míadze klo ɖe Yehowa mía Wɔla la ŋkume. Elabena eyae nye mía Mawu, míawo míenye dukɔ le eƒe lãnyiƒe.” (Psalmo 95:6, 7) Ɛ̃, tso blema ke la, wotsɔ Israel-vi siwo nɔ Sea te la sɔ kple alẽwo.\n‘Alẽ’ siawo nɔ “alẽkpo” me le gɔmesesea nu be wodzi wo ɖe Mose ƒe Se ƒe nubablaa te. Sea nɔ abe kpɔtɔtɔ ene, si na woɖe ɖe vovo tso dukɔ siwo mele ɖoɖo sia me o la ƒe nuwɔna gbegblẽwo gbɔ. Gake Israel-vi aɖewo melé be na Mawu ƒe alẽawo o. Yesu gblɔ be: “Vavã, vavã mele egblɔm na mi be, ame si metoa agbo la nu gena ɖe alẽkpo la me o, ke boŋ wòlia teƒe bubu gena ɖe eme la, fiafitɔ kple adzodalae wònye. Ke ame si toa agboa nu gena ɖe eme la, eyae nye alẽawo ƒe kplɔla.”—Yohanes 10:1, 2.\nÐewohĩ ameawo ƒe susu ayi ame siwo va gblɔ be yewonye Mesia, alo Kristo la dzi. Ame siawo le abe fiafitɔwo kple adzodalawo ene. Mele be ameawo nadze ameflula mawo yome o. Ke boŋ ele be woadze “alẽawo ƒe kplɔla” la yome. Yesu gblɔ le ame sia ŋu be:\n“Agbonudzɔla la ʋunɛ nɛ, eye alẽawo sea eƒe gbe. Eyɔa eƒe alẽwo ƒe ŋkɔ, eye wòkplɔa wo doa goe. Ne ekplɔ eya ŋutɔ tɔwo katã do goe la, edzea wo ŋgɔ, eye alẽawo dzea eyome, elabena wodze si eƒe gbe. Womadze ame tutɔ yome gbeɖe o, ke boŋ woasi le egbɔ, elabena womedzea si ame tutɔwo ƒe gbe o.”—Yohanes 10:3-5.\nDo ŋgɔ la, Yohanes Amenyrɔɖetsimela, si le abe agbonudzɔla ene la, gblɔ be Yesu ye nye ame si yome wòle be kpɔɖeŋu ƒe alẽ siwo le Sea te la nadze. Eye alẽ aɖewo siwo nɔ Galilea kple Yudea afi sia la de dzesi Yesu ƒe gbe. Afi kae ‘wòakplɔ wo ado goe’ ayi? Eye nu kae ado tso eyomedzedze me na wo? Ame siwo nɔ to ɖom kpɔɖeŋuawo la dometɔ aɖewo atsi yaa, elabena “womese nya siwo gblɔm wòle na wo la gɔme o.”—Yohanes 10:6.\nYesu ɖe eme be: “Vavã, vavã mele egblɔm na mi be: Nyee nye agbo na alẽawo. Ame siwo katã va ɖe tenyeƒe la, fiafitɔwo kple adzodalawo wonye; ke alẽawo meɖo to wo o. Nyee nye agbo la; ame sia ame si toa menye yina ɖe eme la akpɔ ɖeɖe, eye wòayi ɖe eme agado go, eye wòakpɔ gbeɖuƒe.”—Yohanes 10:7-9.\nEme kɔ ƒãa be nya yeyee wònye gblɔm Yesu le. Eƒe nyaselawo nyae be menye eyae nye ʋɔtru na Se ƒe nubabla si li ƒe alafawoe nye ema la o. Eya ta anye be ɖe wòle gbɔgblɔm be ele be alẽ siwo ‘yeakplɔ ado goe’ la nage ɖe alẽkpo bubu me. Nu kae ado tso esia me?\nEsi Yesu ganɔ eƒe wɔƒe ŋu nyaa me ɖem la, egblɔ be: “Nye la meva be woakpɔ agbe, eye be woakpɔe le agbɔsɔsɔ me. Nyee nye alẽkplɔla nyui la; alẽkplɔla nyui la tsɔa eƒe agbe ɖoa anyi ɖe alẽawo ta.” (Yohanes 10:10, 11) Do ŋgɔ la, Yesu fa akɔ na eƒe nusrɔ̃lawo esi wògblɔ be: “Alẽha sue, mègavɔ̃ o, elabena edze mia Fofo la ŋu be yeatsɔ Fiaɖuƒe la na mi.” (Luka 12:32) Le nyateƒe me la, “alẽha sue” sia me tɔwoe nye ame siwo Yesu akplɔ ayi alẽkpo yeye me, ale be “woakpɔ agbe, eye be woakpɔe le agbɔsɔsɔ me.” Yayra ka gbegbee nye esi wònye be ame nanye alẽha sia me tɔ!\nGake Yesu mese nyaa ɖe afi ma o. Egblɔ be: “Alẽ bubuwo le asinye, siwo metso alẽkpo sia me o; ele nam be makplɔ woawo hã vɛ, eye woase nye gbe, eye woazu alẽha ɖeka, alẽkplɔla ɖeka.” (Yohanes 10:16) ‘Alẽ bubu’ siawo “metso alẽkpo sia me o.” Eya ta efia be alẽkpo si me wotso la to vovo na alẽkpo si me “alẽha sue” si anyi Fiaɖuƒea dome la le. Etsɔme vovovowoe li na alẽkpo eve siawo me nɔlawo. Ke hã akpa si Yesu awɔ la aɖe vi na alẽkpo eveawo siaa me nɔlawo. Egblɔ be: “Esia tae Fofo la lɔ̃am ɖo, elabena metsɔ nye agbe ɖo anyi.”—Yohanes 10:17.\nAmeha la me tɔ geɖe gblɔ be: “Gbɔgbɔ vɔ̃ le eme, aɖaʋatɔe.” Gake wo dometɔ aɖewo ɖee fia be yewodi be yewoaɖo to Alẽkplɔla Nyui la ahadze eyome. Wogblɔ be: “Menye ame si me gbɔgbɔ vɔ̃ le ƒe nyawoe nye esiawo o. Ðe gbɔgbɔ vɔ̃ ate ŋu aʋu ŋku na ŋkuagbãtɔwoa?” (Yohanes 10:20, 21) Edze ƒãa be Yesu ƒe gbedada le ŋutsu si wodzi ŋkuagbãtɔe ŋu la dzie wonɔ susu hem yi.\nNu ka tae Yudatɔwo ase nya siwo Yesu gblɔ tso alẽ kple alẽkpowo ŋu la gɔme?\nAme kae Yesu gblɔ be eyae nye Alẽkplɔla Nyui la, eye afi kae wòakplɔ alẽawo ayi?\nAlẽkpo eve kawo mee woakplɔ alẽ siwo dzea Yesu yome la ayi?\njy ta 80 axa 186-187


Nu Kae Nye Babilon Gã La? | Biblia Me Biabiawo\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hausa Hebrew Hiligaynon Hungarian Igbo Iloko Indonesian Isoko Italian Japanese Kazakh Kazakh (Arabic) Kiluba Kimbundu Kinyarwanda Kirghiz Kirundi Korean Lingala Lithuanian Luo Macedonian Malagasy Malay Malayalam Maltese Myanmar Norwegian Nzema Oromo Pangasinan Polish Portuguese Portuguese (Portugal) Quechua (Cuzco) Rarotongan Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Tetun Dili Thai Tigrinya Tiv Tsonga Turkish Turkmen Ukrainian Valencian Vietnamese Xhosa Yoruba Zulu\nBabilon Gã si woɖɔ le Nyaɖeɖefia ƒe agbalẽa me la le tsitre ɖi na xexea me ƒe alakpasubɔsubɔhawo katã ƒe ƒuƒoƒo, eye Mawu lé fui. * (Nyaɖeɖefia 14:8; 17:5; 18:21) Togbɔ be subɔsubɔha siawo to vovo tso wo nɔewo gbɔ le mɔ geɖewo nu hã la, wo katã wokplɔa amewo tranae ale be womagasubɔ Yehowa, Mawu vavã la o.—5 Mose 4:35.\nNu siwo akpe ɖe ŋuwò nàde dzesi Babilon Gã la\nBabilon Gã la nye dzesi. Biblia ɖɔe be enye “nyɔnu” eye wònye “gbolo gã” eye ŋkɔ si nye “nya ɣaɣla” le esi, eyae nye “Babilon Gã la.” (Nyaɖeɖefia 17:1, 3, 5) Esi wònye be ɖe woɖe Nyaɖeɖefia ƒe agbalẽa me nyawo fia to “dzesiwo me” ta la, esɔ be míaƒo nya ta be menye nyɔnu ŋutɔŋutɔe Babilon Gã la nye o, ke nane ƒe dzesi ko wònye. (Nyaɖeɖefia 1:1) Tsɔ kpe ɖe eŋu la, ‘ebɔbɔ nɔ tsi geɖewo dzi,’ si tsi tre ɖi na “amewo kple amehawo kple dukɔwo kpakple gbegbɔgblɔwo.” (Nyaɖeɖefia 17:1, 15) Nyɔnu ŋutɔŋutɔ mate ŋu awɔ nu sia o.\nBabilon Gã la le tsitre ɖi na xexea me katã ƒe nuɖoanyi aɖe. Woyɔe be “du gã, si ƒe fiaɖuƒe kpɔ ŋusẽ ɖe anyigbadzifiawo dzi.” (Nyaɖeɖefia 17:18) Esia fia be ekeke ta eye eƒe ŋusẽkpɔɖeamedzi de du.\nBabilon Gã la nye subɔsubɔhabɔbɔ, ke menye dunyaheha alo asitsaha o. Blema Babilon nye du si xɔ ŋkɔ le subɔsubɔnyawo me, wonyae ɖe eƒe “gbesawo” kple eƒe “dzosasa geɖeawo” ta. (Yesaya 47:1, 12, 13; Yeremiya 50:1, 2, 38) Alakpasubɔsubɔ si Mawu vavã, Yehowa, lé fui la yi edzi le du ma me. (1 Mose 10:8, 9; 11:2-4, 8) Babilon-fiawo do wo ɖokuiwo ɖe dzi ɖe Yehowa ŋu eye wotsi tre ɖe eƒe subɔsubɔ ŋu. (Yesaya 14:4, 13, 14; Daniel 5:2-4, 23) Nenema kee wonya Babilon Gã la hã ɖe eƒe “gbɔgbɔyɔnuwɔnawo” ta. Esia ɖee fia be enye subɔsubɔhabɔbɔ.—Nyaɖeɖefia 18:23.\nBabilon Gã la menye dunyahehabɔbɔ o, elabena Biblia gblɔ be, “anyigbadzifiawo” xa nu esi wotsrɔ̃e. (Nyaɖeɖefia 17:1, 2; 18:9) Menye asitsahabɔbɔ hãe wònye o, elabena Biblia me nyawo ɖee fia be eto vovo na “anyigbadzisitsalawo.”—Nyaɖeɖefia 18:11, 15.\nBabilon Fia Nabonido ƒe Kpetata si dzi mawuetɔ̃ƒokpli siwo nye Sin, Istar, kple Samas ƒe tata le\nAle si woɖɔ Babilon Gã la sɔ kple alakpasubɔsubɔhawo pɛpɛpɛ. Le esi woafia amewo ale si woawɔ ate ɖe Mawu vavã, Yehowa, ŋu teƒe la, ɖe wonana amewo subɔa mawu bubuwo boŋ. Biblia yɔ nuwɔna sia be “gbɔgbɔmehasi.” (3 Mose 20:6; 2 Mose 34:15, 16) Mawuɖekaetɔ̃ alo Trinita Kɔkɔe kple luʋɔ makumaku ƒe nufiafiawo kpakple nuwɔnawo abe nɔnɔmewɔwɔwo zazã le subɔsubɔ me la dzɔ tso blema Babilon, eye woyi edzi xɔ aƒe ɖe alakpasubɔsubɔhawo me. Xexea me nuwo lɔlɔ̃ hã xɔ aƒe ɖe wo me. Biblia yɔ nuteƒemawɔmawɔ sia tɔgbi be gbɔgbɔmehasiwɔwɔ.—Yakobo 4:4.\nBiblia ɖɔ Babilon Gã la be ‘edo aɖabɛwu kple awu dzĩ’ eye “wòtsɔ sika kple kpe xɔasiwo kple dzonuwo ɖo atsyɔ̃ na eɖokui,” si ɖe eƒe kesinɔtɔnyenye fia. Alea kee wòle le alakpasubɔsubɔhawo hã gome. (Nyaɖeɖefia 17:4) Babilon Gã la mee “anyigbadziŋunyɔnuwo” alo nufiafia kple nuwɔna siwo katã medea bubu Mawu ŋu o la dzɔ tso. (Nyaɖeɖefia 17:5) Ame siwo le alakpasubɔsubɔhawo me woe nye “amewo kple amehawo kple dukɔwo kpakple gbegbɔgblɔwo” siwo wɔ ɖeka kple Babilon Gã la.—Nyaɖeɖefia 17:15.\nBabilon Gã lae le megbe na “ame siwo katã wowu le anyigba dzi la.” (Nyaɖeɖefia 18:24) Le amegbetɔwo ƒe ŋutinya me la, alakpasubɔsubɔhawo da megbe na aʋawɔwɔ kple nu vlo wɔwɔwo, eye womefiaa woƒe hameviwo nyateƒe si ku ɖe Yehowa si nye lɔlɔ̃ Mawu la ŋu o. (1 Yohanes 4:8) Esia na wokɔ ʋu geɖe ɖi. Eya ta esɔ be ame siwo katã di be yewoadze Mawu ŋu la ‘nado go le’ Babilon Gã la me, si fia be woaɖe wo ɖokuiwo ɖa tso alakpasubɔsubɔhawo gbɔ.—Nyaɖeɖefia 18:4; 2 Korintotɔwo 6:14-17.\n^ mm. 3 Kpɔ nyati si nye “Aleke Mawɔ Ake Ðe Subɔsubɔha Vavã Ŋu?”\nƉoe Ɖe Amewo Ɖoe Ɖe Amewo Nu Kae Nye Babilon Gã La?


GBE BUBU Amharic Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Gujarati Hiligaynon Hindi Hungarian Igbo Indonesian Italian Japanese Kannada Kirghiz Korean Latvian Lithuanian Marathi Myanmar Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Sranantongo Swahili Swedish Telugu Thai Turkish Ukrainian Urdu\n‘Nyemevɔ̃ɖi o! Medzea agbagba vevie be madzudzɔ agbebaɖanɔnɔ, gake ɖeko wòglom!’\nALEAE nèsena le ɖokuiwò mea, alo ènya ame aɖe si sena le eɖokui me nenema? Ame geɖe ƒo nya ta be mele bɔbɔe be woaɖu gbɔdzɔgbɔdzɔ siwo tsi ame si la dzi o. Aha sesẽ, atama, alo atike vɔ̃ɖiwo zazã zu numame na ame aɖewo. Ŋubiabiã xɔ aƒe ɖe ame bubu geɖewo me. Eye ame aɖewo hã ƒo wo ɖokui ɖe agbegbegblẽnɔnɔ me vĩ kple susu be etsi yewo si xoxo.\nAbe alesi wòdze le Mateo 26:41 ene la, Yesu ɖee fia tufafatɔe be yesea amegbetɔwo ƒe gbɔdzɔgbɔdzɔ gɔme. * Le nyateƒe me la, Biblia me nuŋlɔɖiwo katã ɖo kpe edzi eme kɔ ƒã be Yehowa Mawu kple Yesu kpɔa nublanui na amegbetɔwo vavã. (Psalmo 103:8, 9) Gake ɖe míanɔ mɔ kpɔm be Mawu aŋe aɖaba aƒu míaƒe gbɔdzɔgbɔdzɔwo katã dzia?\nMose Kple Dawid\nDe ŋugble le nuŋlɔɖi si ku ɖe Mose ŋu kpɔ. Wonyae be enye amesi “fa wu amesiwo katã le anyigba dzi,” eye eʋli vevie be yealé nɔnɔme nyui ma me ɖe asi. (Mose IV, 12:3) Le Israel-viwo ƒe mɔzɔzɔ le gbea dzi me la, wowɔa nu madzemadzewo zi geɖe eye womedea bubu Mawu kple eƒe amedɔdɔwo ŋu o. Ke hã Mose di Mawu ƒe mɔfiafia ɖokuibɔbɔtɔe.—Mose IV, 16:12-14, 28-30.\nGake esi wòkpɔtɔ vie woawu woƒe mɔzɔzɔ teɖeɖiameŋua nu la, dzi va kui ɖe dukɔ bliboa ŋu eye wòda le Mawu ƒe mɔfiafia dzi. Mawu tsɔe kee, gake ɖe Wòŋe aɖaba ƒu nudzɔdzɔ ma dzia? Ao. Egblɔ na Mose be: “Mieɖo ŋu ɖe ŋunye o . . . , eyata miakplɔ ha sia ade anyigba, si matsɔ na wo la dzi o.” Mose made Ŋugbedodonyigbaa dzi o. Le fukpekpe ƒe 40 sɔŋ ɖe mɔnukpɔkpɔ tɔxɛ mawo katã ta megbe la, blibomademade na teƒeɖoɖoa to eŋu.—Mose IV, 20:12.\nFia Dawid hã nye mawuvɔ̃la bubu si ŋu gbɔdzɔgbɔdzɔ nɔ. Eva ɖo ɣeaɖeɣi si megate ŋu ɖu eƒe seselelãme dzi o eye wòdɔ kple ame bubu srɔ̃. Edze agbagba be yeatsyɔ nu edzi eye wòna wowu srɔ̃aŋutsua. (Samuel II, 11:2-27) Emegbe eva se veve ɖe eƒe nuvɔ̃ɖiwɔwɔa ta vevie, eye Mawu tsɔe kee. Gake Dawid tsrɔ̃ ƒome aɖe, eye Yehowa mekpɔ eta le dzɔgbevɔ̃e si va ɖe eyome me o. Dawid viŋutsuvia dze dɔ vevie, eye Yehowa mexɔ nɛ o togbɔ be Dawid do gbe ɖa ɖe eta hã. Ðevia va ku, eye afɔku bubuwo kplɔ wo nɔewo ɖo va Dawid ƒe aƒea dzi. (Samuel II, 12:13-18; 18:33) Dawid kpe fu vevie ɖe agbegbegblẽnɔnɔ ta.\nKpɔɖeŋu siawo ɖee fia be Mawu nana amegbetɔwo kpɔa woƒe agbebaɖanɔnɔ me tsonuwo. Ele be amesiwo di be yewoasubɔe naɖɔ nusiwo me wogbɔdzɔ le le gbɔgbɔmemenyenye me la ɖo eye woazu Kristotɔ ɖɔʋuwo. Ame geɖewo wɔe nenema le ƒe alafa gbãtɔ me.\nƲiʋli be Woadzudzɔ Nuvɔ̃wɔwɔ\nWobua apostolo Paulo wòsɔ nyuie be enye Kristotɔwo ƒe agbenyuinɔnɔ ƒe kpɔɖeŋuɖola. Gake ɖe nènya be enɔ ʋiʋlim ɣesiaɣi be yeaɖu yeƒe gbɔdzɔgbɔdzɔwo dzia? Romatɔwo 7:18-25 ƒo nu tso ʋiʋli sia ŋu eme kɔ nyuie, eye kpukpui 23 yɔe be ‘aʋawɔwɔ.’ Paulo wɔ avu madzudzɔmadzudzɔe, elabena enya be nuvɔ̃ nu menya tsina o.—Korintotɔwo I, 9:26, 27.\nKristotɔ siwo nɔ blema Korintotɔ hamea me dometɔ aɖewo nye nugbegblẽwɔlawo tsã. Biblia gblɔ be wonye ‘matrewɔlawo, ahasiwɔlawo, ŋutsu siwo dɔna kple ŋutsu, fiafitɔwo, ŋubiãlawo, kple ahamulawo.’ Gake egagblɔ be “wole tsi na” wo. (Korintotɔwo I, 6:9-11) Le mɔ ka nu? Wodo ŋusẽ wo kple sidzedze vavãtɔ, Kristotɔwo ƒe hadede, kpakple Mawu ƒe gbɔgbɔ be woadzudzɔ agbebaɖanɔnɔ. Mlɔeba la, Mawu va bu wo ame dzɔdzɔewo le Kristo ƒe ŋkɔ me. Ẽ, Mawu tsɔ woƒe nuvɔ̃wo ke wo, eye wòna dzitsinya nyui su wo si.—Dɔwɔwɔwo 2:38; 3:19.\nPaulo kple Kristotɔ siwo nɔ Korinto mebu woƒe nuvɔ̃menyenye nu tsɛ o. Ke boŋ wowɔ avu kpli wo, eye wokpɔ dziɖuɖu to Mawu ƒe kpekpeɖeŋu me. Ƒe alafa gbãtɔ me Kristotɔ mawo va dze na kafukafu le agbenyuinɔnɔ me, togbɔ be nugbegblẽwɔwɔ ƒo xlã wo eye blibomademade ƒe gbɔdzɔgbɔdzɔ le wo ŋu hã. Ke míawo ya ɖe?\nMawu Di be Míaɖu Míaƒe Gbɔdzɔgbɔdzɔ Dzi\nGbɔdzɔgbɔdzɔ dzi ɖuɖu mana be wòaɖe ɖa keŋkeŋ o. Togbɔ be mele be míaɖe mɔ ɖe míaƒe blibomademade ƒe ŋusẽkpɔɖeamedzi ŋu o hã la, míate ŋu aɖee ɖa keŋkeŋ o. Egbɔdzɔna ame le mɔ vovovowo nu wote ŋu va zua numamewo. Ke hã mele be míana ta o. (Psalmo 119:11) Nukatae esia le vevie?\nElabena Mawu meɖea mɔ be blibomademade nazu taflatsedonu ɣesiaɣi na agbebaɖanɔnɔ o. (Yuda 4) Yehowa di be amegbetɔwo nawɔ ɖɔɖɔɖo be woanɔ agbe nyui. Biblia la gblɔ be: “Mitsri nuvɔ̃.” (Romatɔwo 12:9) Nukatae Mawu tɔ afɔ to sesĩe alea gbegbe ɖo?\nSusu ɖeka enye be mɔɖeɖe ɖe gbɔdzɔgbɔdzɔ ŋu gblẽa nu le ame ŋu. Biblia gblɔ le Galatiatɔwo 6:7 be: “Nusi ke ame ƒãna la, esia ke wòaŋe.” Zi geɖe la, amesiwo ɖea mɔ numãme aɖewo tsia wo si, alo biãa ŋu, alo nɔa agbegbegblẽ la ŋea wo me tsonu vɔ̃ɖiwo le woƒe agbe me. Gake eganye le susu aɖe si le vevie wu tae.\nNuvɔ̃wɔwɔ nye agɔdzedze le Mawu dzi. ‘Eklãa’ mía kple Yehowa dome. (Yesaya 59:2) Esi Mawu mekpɔa ŋudzedze ɖe amesiwo nɔa nuvɔ̃wɔwɔ dzi ŋu o ta la, exlɔ̃ nu ame mawo be: “Mile tsi, miklɔ mia ɖokui ŋu! . . . eye midzudzɔ vɔ̃ɖiwɔwɔ.”—Yesaya 1:16.\nMía Wɔla la lɔ̃a ame eye wòkpɔa nublanui. “Melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ.” (Petro II, 3:9) Tanana le gbɔdzɔgbɔdzɔ me ɣesiaɣi mana Mawu nave mía nu o. Esi Mawu meŋea aɖaba ƒua míaƒe gbɔdzɔgbɔdzɔwo dzi o ta la, mele be míawo hã míawɔe o.\n^ mm. 5 Yesu gblɔ be: “Gbɔgbɔ la le lɔlɔ̃m, gake ŋutilã la gbɔdzɔ.”\nƉoe Ɖe Amewo Ɖoe Ɖe Amewo Ðe Mawu Aŋe Aɖaba Aƒu Míaƒe Gbɔdzɔgbɔdzɔwo Dzia?\ng02 11/8 axa 26-27


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Malagasy Malayalam Maltese Myanmar Ndebele (Zimbabwe) Nepali Norwegian Oromo Pangasinan Papiamento (Aruba) Papiamento (Curaçao) Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Welsh Xhosa Yoruba Zulu\nÐe nède dzesii be vovo mele ye ŋu kura oa? Ne nenemae la, ke menye wò ɖekae o. Magazine si nye The Economist gblɔ be: “Ame aɖeke mevo le afi aɖeke o.”\nNUMEKUKU aɖe si wowɔ le dukɔ enyi me le ƒe 2015 me ɖee fia be, ame siwo wɔa dɔ kwasiɖaa katã gblɔ be menɔa bɔbɔe na yewo be yewoakpɔ vovo ɖe yewoƒe dɔwo kple yewoƒe ƒomewo ŋu o. Nu siwo gbɔ wòtsoe nye ale si woƒe dɔwo dzi ɖe edzi le dɔme alo aƒe me, gazazã ƒe dzidziɖedzi kple dɔwɔwɔ gaƒoƒo geɖe. Le kpɔɖeŋu me, le Amerika la, ame siwo wɔa dɔ kwasiɖaa katã gblɔ be, yewowɔa dɔ gaƒoƒo 47 kwasiɖa sia kwasiɖa. Ame ɖeka le atɔ̃ ɖe sia ɖe me gblɔ be yewowɔa dɔ gaƒoƒo 60 alo wu ema!\nLe numekuku bubu aɖe si wowɔ le dukɔ 36 me la, ame ɖeka le ene ɖe sia ɖe me gblɔ be le yewoƒe ɖiɖiɖemeɣiwo gɔ̃ hãa yewotsia dzi! Ne dɔwo sɔ gbɔ ɖe ɖeviwo hã dzi la, ate ŋu agblẽ nu le wo ŋu.\nNe míewɔa dɔ geɖe wu míaƒe ɣeyiɣi ɣeawokatãɣi la, nu ati kɔ na mí eye míava zu ame siwo “ɣeyiɣi mesuna o.” Gake ɖe wòanya wɔ be míawɔ míaƒe ɣeyiɣiwo ŋu dɔ nyuiea? Akpa kae nu siwo míesusuna, míaƒe tiatiawo kple taɖodzinuwo wɔna? Gbãa, na míakpɔ nu ene siwo ta vovo megale ame geɖe ŋu o la ɖa.\n1 DIDI BE WOAKPƆ ƑOMEA ƑE NUHIAHIÃWO GBƆ NYUIE\n“Vifofo aɖe si ŋkɔe nye Gary gblɔ be: “Mewɔa dɔ tso Dzoɖa va se ɖe Kwasiɖa, elabe medina ɣesiaɣi be mana nu nyuiwo vinyewo. Medi be nu siwo mesu asinye le agbe me o la nasu vinyewo ya si.” Togbɔ be susu nyui anɔ dzilawo si hã la, ehiã be woalé ŋku ɖe nu siwo wotsɔ ɖo nɔƒe gbãtɔ la ŋu. Numekuku aɖewo ɖee fia be, ame tsitsi kple ɖevi siwo tsia dzi ɖe ga kple nunɔamesiwo ŋu fũu la mekpɔa dzidzɔ o, agbe tia wo eye wodzea dɔ kabakaba wu ame siwo metsia dzi ɖe kesinɔnuwo ŋu o.\nÐevi siwo wonyi le ƒome siwo me dzilawo tsia dzi ɖe nunɔamesiwo ŋu fũu la mekpɔa dzidzɔ o\nDzila aɖewo doa agba na wo ɖokuiwo kple wo viwo le esi wodi be etsɔme nanyo na yewo viwo ta. Le agbalẽ si nye Putting Family First ƒe nya nu la, dzila siwo di be nu nyuiwo nasu yewo viwo si la “kple wo viawo siaa kpea fu.”\n2 NE MÍESUSU BE NE “NU GEÐE LE AME SI WU LA ENYO”\nBoblodolawo dina be míase le mía ɖokui me be ne mímeƒle yewoƒe nu yeyewo o la, ke nu le mía ŋu tom. Agbalẽ si nye The Economist gblɔ be: “Adzɔnu gbogbo siwo li kɔ ɖi la wɔe be amewo susu be vovo megale yewo ŋu o,” elabe amewo “dzea agbagba be yewoatia nu siwo yewoaƒle alo akpɔ le fefewo me alo nu si yewoaɖu” le ɣeyiɣi ʋɛ si le wo si la ko me.\nLe ƒe 1930 ƒe gɔmedzedzea, ganyaŋununyala bibi aɖe gblɔ be ale si wole ŋgɔ yim le mɔ̃ɖaŋunuwo me awɔe be dɔwɔlawo nakpɔ vovo geɖe wu. Gake eda ƒu kura! Elabena Elizabeth Kolbert, si wɔa dɔ le New Yorker magazine dɔwɔƒe gblɔ be: “Le esi amewo nakpã kaba le dɔme teƒe la, woyina ɖadia nu yeye siwo hiã wo,” eye esiawo katã gblẽa ɣeyiɣi kple ga.\n3 AGBAGBADZEDZE BE WOAWƆ NU ADZE AME ŊU\nDɔwɔla aɖewo wɔa dɔ kutɔkutɔe be yewoƒe nu nadze dɔtɔwo ŋu. Dɔwɔhatiwo hã ate ŋu ana dɔwɔla bubuwo nase le wo ɖokuiwo me be ele be yewoatsi anyi awɔ zãdɔ. Azɔ hã, ganyawo ƒe kemalimali ate ŋu awɔe be amewo nadi be yewoanɔ dɔ dzi atraɖii alo be ɣesiaɣi si woyɔ yewo koa, yewoayi dɔme.\nTsɔ kpe ɖe eŋu la, dzilawo ate ŋu ase le wo ɖokui me be ele be yewo hã yewoanɔ dɔ dzi atraɖii be yewoasɔ kple ƒome bubuwo. Ne womete ŋu sɔ kpli wo o la, woate ŋu ase le wo ɖokui me be “yewole nu tem” yewo viwo.\n4 DIDI BE BUBU NANƆ AME ŊU EYE AME ƑE DZI NADZE EME\nTim si le Amerika gblɔ be: “Melɔ̃ nye dɔwɔɖuia ŋutɔ, eye meléa fɔ ɖe dɔ ŋu wɔna kutrikukutɔe ɣesiaɣi. Mesena le ɖokuinye me be ele be amewo nade dzesii be mele dɔ wɔm.”\nAbe Tim ene la, ame geɖe tsia dzi ɖe wo ɖokuiwo ŋu si wɔnɛ be dɔ dzi koe wonɔna. Nu kae dona tso eme? Elizabeth Kolbert si ŋu míeƒo nu tsoe va yi gblɔ be: “Fifia vovomanɔameŋue nana bubu nɔa ame ŋu.” Egblɔ yi edzi be: “Ne mèkpɔa vovo o la, ke efia be ènye ame vevi aɖe.”\nBiblia de dzi ƒo na mí be míanye veviedolawo eye míawɔ dɔ sesẽ. (Lododowo 13:4) Gake ehiã be míada asɔ. Nyagblɔla 4:6 gblɔ be: “Gbɔɖeme asiʋlo ɖeka nyo wu dɔ sesẽ wɔwɔ kple dagbadagba ɖe yame asiʋlo eve.”\nNe míesrɔ̃ ale si míada asɔ la, ekpena ɖe mía ŋu míenɔa lãmesẽ me eye míaƒe susu wɔa dɔ nyuie. Eya ta ɖe wòanya wɔ be míaɖe míaƒe dɔ alo ɣeyiɣia dzi akpɔtɔa? Ɛ̃. Na míade ŋugble le nu ene aɖewo ŋu kpɔ:\n1 DE DZESI NU SIWO LE VEVIE NA WÒ KPLE WÒ TAÐODZINUWO\nMegblẽ be ame nadi ga aɖe ada ɖi ɖe etsɔme ŋu o. Gake ga home neni tututue hiã? Nu kae afia be ame kpɔ dzidzedze? Fetu si woxena na ame alo ame ƒe nunɔamesiwoe afia be ekpɔ dzidzedzea? Gake ɖiɖiɖeme fũu alo modzakaɖeɖe atraɖii ate ŋu ana míaƒe ɣeyiɣiwo masu mí o.\nTim, si ŋu míeƒo nu tsoe va yi gblɔ be: “Nye kple srɔ̃nye míegbugbɔ ŋku lé ɖe ale si míenɔa agbee ŋu, eye míeɖoe be míaɖe nu siwo míewɔna dzi akpɔtɔ. Míeŋlɔ nu siwo míewɔna fifia kple míaƒe taɖodzinu yeyeawo siaa ɖi. Míeɖo dze tso nu siwo míewɔna tsã la me tsonuwo kple nu siwo míawɔ be míaɖo míaƒe taɖodzinuawo gbɔ ŋu.”\n2 MÈGANƆ NU GEÐE FŨU ƑLEM BE ANA YEAKPƆ DZIDZƆ O\nBiblia xlɔ̃ nu mí be míagaɖe mɔ “ŋkuwo ƒe nudzodzro” naɖu mía dzi o. (1 Yohanes 2:15-17) Boblododowo ate ŋu aƒlɔ dzo ɖe nudzodzro siawo te, si ana ame navu ɖe dɔ ŋu anɔ wɔwɔm gaƒoƒo gbogbowo, alo aƒo eɖokui ɖe modzakaɖeɖe vivivo alo esiwo gblẽa ga na ame la me. Màte ŋu aɖe ŋku ɖa le boblododowo katã ŋu ya o. Gake àte ŋu atso wo dzi akpɔtɔ. Azɔ hã, bu nu siwo hiã wò ŋutɔŋutɔ la ko ŋu.\nŊusẽ si ame siwo nèdea ha kplii ate ŋu akpɔ ɖe dziwò hã nenɔ susu me na wò. Ne kesinɔnuwo yome koe wotina alo wobunɛ be nu siwo le ame sie fiana be nu dze edzi nɛa, ke anyo be nàdi xɔlɔ̃ siwo si taɖodzinu nyuiwo le. Biblia gblɔ be: “Ame si zɔna kple nunyalawo la, adze nunya.”—Lododowo 13:20.\n3 SEÐOƑE NENƆ WÒ DƆ ŊU\nNa wò dɔtɔ nanya nu siwo le vevie na wò kple ɣeyiɣi si nàzã ɖe dɔa ŋu. Megate ɖe dziwò ne mèle dɔme o. Agbalẽ aɖe (Work to Live) gblɔ be: “Ame siwo dea liƒo dɔ kple aƒemenyawo dome alo yia mɔkeke la dea dzesii be: Ne ame meyi dɔme o la, nuwo matsi akpo dzi o.”\nGanyawo de Gary si ƒe nya míegblɔ va yi dzi, eya ta eɖoe be yeaɖe gaƒoƒo siwo yetsɔ wɔa dɔe la dzi. Egblɔ be: “Medoe ɖe nye ƒomea gbɔ be míanɔ agbe tsɛ. Vivivi la, míeɖe afɔ siwo ana míanɔ agbe tsɛ. Mete ɖe nye dɔtɔ hã ŋu eye megblɔ nɛ be medi be maɖe ŋkeke siwo mewɔa dɔ kwasiɖa sia kwasiɖa dzi, eye wòlɔ̃.”\n4 WÒ ƑOMEA GBƆ NƆNƆ NENYE NU VEVITƆ NA WÒ\nEle be srɔ̃ŋutsu kple srɔ̃nyɔnu nakpɔ vovo ɖe wo nɔewo ŋu eye woakpɔ vovo ɖe wo viwo hã ŋu. Eya ta mègasrɔ̃ ƒome siwo nɔa dɔ dzi ɖaa o. Gary gblɔ be: “Di ɣeyiɣi nàɖi ɖe eme eye nàɖe nu siwo mehiã o la dzi akpɔtɔ.”\nNe ƒomea le du la, migana nuwo abe television, asitelefon alo mɔ̃ɖaŋunu bubuwo naklã mia dome o. Ne anya wɔ la, miɖu nu ɖekae zi ɖeka ya teti gbe sia gbe eye miɖo dze le nuɖuɣia. Ne dzilawo wɔ ɖe aɖaŋuɖoɖo bɔbɔe siawo dzi la, wo viwo ƒe dzi dzea eme eye wonyaa agbalẽ le suku.\nMiɖo dze le nuɖuɣi\nFifiaa, bia ɖokuiwò be: ‘Nu ka dim mele le agbe me? Eye nu ka dim mele na nye ƒomea?’ Ne èdi be yeakpɔ dzidzɔ eye nu nadze edzi na ye wu le agbe me la, ekema ɖo taɖodzinu siwo wɔ ɖeka kple aɖaŋu si Biblia ɖo si me nunya le la.\nMɔ̃ɖaŋunuwo—Womenaa Vovo Ame O\nÐe asitelefon kple tablɛtwo wɔe be ɣeyiɣia megale ame sum kura o loo alo be wona míevoa? Ŋuɖoɖoa nɔ te ɖe ale si míezãa woe la dzi.\nLe dɔme: Elektrɔnikmɔ̃ siwo woléna ɖe asi tea ŋu nana wònɔa bɔbɔe na dɔwɔlawo be woatia ɣeyiɣi kple afi si woawɔ dɔ le. Gake woagate ŋu ana nu nati kɔ na dɔwɔlawo elabe woate ŋu ana woake ɖe dɔlawo ŋu le gaƒoƒo ɖe sia ɖe me eɖanye ŋkeke me loo alo zã me o.\nLe aƒe me: Asitelefon ate ŋu ana wòanɔ bɔbɔe na ƒomewo be woawɔ ɖoɖo ɖe woƒe dɔwo ŋu, eye esia ate ŋu ana woakpɔ ɣeyiɣi vie. Ke hã mɔ̃ siawo ate ŋu agblẽ ɣeyiɣi na ƒomewo. Numekukuwo ɖee fia be ne dzilawo ɖe mɔ mɔ̃ siawo xɔ ɣeyiɣi si wòle be woazã ɖe wo viwo ŋu la, ate ŋu ana ɖeviawo natɔtɔ eye woanɔ nu madzegadziwo wɔm.\nNu ene siwo akpe ɖe ŋuwò be màɖe mɔ wò dɔ nana nu nati kɔ na wò agbɔ eme o.\nHELP FOR THE FAMILY Ne Ðeviwo Tsi Eye Woʋu Le Aƒe Me\nTHE BIBLE'S VIEWPOINT Tetekpɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! No. 4 2017 | Ðe Nèle Nu Geɖe Wɔm Akpaa?\nNo. 4 2017 | Ðe Nèle Nu Geɖe Wɔm Akpaa?\nNYƆ! No. 4 2017 | Ðe Nèle Nu Geɖe Wɔm Akpaa?\nNu Ka Tae Míeƒlea Nu?


May — Gbetakpɔxɔ INTERNET DZI AGBALẼDZRAƉOƑE\nes21 axa 47-57\nMemleɖa, May 1\nKwasiɖa, May 2\nDzoɖa, May 3\nDzoɖa, May 10\nBraɖa, May 11\nKuɖa, May 12\nYawoɖa, May 13\nFiɖa, May 14\nMemleɖa, May 15\nKwasiɖa, May 16\nDzoɖa, May 17\nBraɖa, May 18\nKuɖa, May 19\nYawoɖa, May 20\nFiɖa, May 21\nMemleɖa, May 22\nKwasiɖa, May 23\nDzoɖa, May 24\nBraɖa, May 25\nKuɖa, May 26\nYawoɖa, May 27\nFiɖa, May 28\nMemleɖa, May 29\nKwasiɖa, May 30\nDzoɖa, May 31\n[Fia] nu si míawɔ na ɖevi la mí.—Ʋɔn. 13:8.\nNu kawoe dzilawo ate ŋu awɔ atsɔ akpe ɖe wo viwo ŋu be woasrɔ̃ ale si woalɔ̃ Yehowa? Mido gbe ɖa miabia Yehowa ƒe kpekpeɖeŋu abe ale si Manoa wɔe ene. Azɔ hã, mifia nu mia viwo to kpɔɖeŋu nyui ɖoɖo me. Nya siwo miegblɔna na mia viwo la le vevie; ke hã, miaƒe nuwɔnawo ate ŋu akpɔ ŋusẽ ɖe wo dzi wu. Míate ŋu aka ɖe edzi be Yosef kple Maria ɖo kpɔɖeŋu nyui aɖe ɖi na Yesu kple wo vi susɔeawo. Yosef ku kutri vevie kpɔ eƒe ƒomea dzi. Azɔ hã, Yosef de dzi ƒo na eƒe ƒomea be woalɔ̃ Yehowa ahasubɔe. (5 Mose 4:9, 10) Ekplɔa eƒe ƒome bliboa yia Yerusalem “ƒe sia ƒe” be woava ɖu Ŋutitotoŋkekenyuia. (Luka 2:41, 42) Anɔ eme be, vifofo aɖewo susui ɣemaɣi be mɔa zɔzɔ ate ɖeɖi ame ŋu ne yewokplɔ ƒome bliboa katã ɖe asi, axɔ ɣeyiɣi geɖe eye abia be yewoazã ga geɖe hã. Ke hã, edze ƒãa be, Yosef de asixɔxɔ ƒomedodo si le woa kple Yehowa dome ŋu eye wòfia viawo hã be woawɔe nenema. Azɔ hã, Maria nya Ŋɔŋlɔawo nyuie. Ðikeke mele eme o be, eto eƒe nyagbɔgblɔwo kple nuwɔnawo dzi fia viawo be woalɔ̃ Mawu ƒe Nyaa. w19.12 24-25 ¶9-12\nŊutilãmeme si wodzra na nu vɔ̃e nye ya menye.—Rom. 7:14.\nMíekpɔ kpeɖodzi si ɖee fia be Yehowa lɔ̃ mí la le ale si wòwɔ nui esime Adam meɖo toe o la me. Esi Adam meɖo to Fofoa si le dziƒo o la, esia wɔe be megadze anɔ Yehowa ƒe ƒomea me o, ɛ̃, eya ŋutɔ kple eƒe dzidzimeviwo siaa medze anɔ Yehowa ƒe ƒomea me o. (Rom. 5:12) Ke hã, Yehowa wɔ nane be yeatsɔ akpe ɖe Adam ƒe dzidzimeviwo ŋu. Yehowa he to na Adam, ke hã, egblɔ be yeakpe ɖe Adam ƒe dzidzimeviwo ŋu. Eyome, Yehowa do ŋugbe enumake be yeana amegbetɔ toɖolawo nagava nɔ yeƒe ƒomea me ake. (1 Mose 3:15; Rom. 8:20, 21) Via malɔ̃nugbɔa, Yesu, ƒe tafevɔsaa dzie wòato ana ŋugbedodo sia nava eme. Esi Yehowa tsɔ Via na ɖe mía ta ta la, eto esia me ɖe ale si gbegbe wòlɔ̃ mí vevie la fia. (Yoh. 3:16) Eyae nye Fofo nyuitɔ kekeake. Esea míaƒe gbedodoɖawo, eye enaa nu siwo míehiã be míate ŋu anɔ agbe kple nu siwo míehiã be ƒomedodo nanɔ mía kplii dome la mí. Enaa hehe mí eye wòkpena ɖe mía ŋu. Azɔ hã, awɔ nu nyui geɖewo na mí le etsɔme. Dzi dzɔa mí ŋutɔ be míenyae be mía Fofo la lɔ̃ mí vevie heléa be na mí! w20.02 6 ¶16-17; 7 ¶20\nNe metsi dzodzodzoe akpa la, èfaa akɔ nam henana mekpɔa gbɔdzɔe.—Ps. 94:19.\nÐe nane na nètsi dzimaɖi vevie kpɔa? Ðewohĩ, nya aɖe si amewo gblɔ alo nane si wowɔ wòve wò lae na nètsi dzimaɖi. Alo ɖewohĩ, wò ŋutɔ èwɔ nane alo gblɔ nya aɖe si na nètsi dzimaɖi. Le kpɔɖeŋu me, ɖewohĩ, èwɔ vodada aɖe, eye nètsi dzimaɖi be Yehowa matsɔe ake ye gbeɖe o. Nu si gagblẽ nyaa ɖe edzi ye nye be, esi nètsi dzimaɖi vevie ta la, èxɔe se be xɔse mele ye si o, alo yenye ame baɖa. Gake bu Ŋɔŋlɔawo me kpɔɖeŋu ʋɛ aɖewo ŋu kpɔ. Hana, si nye nyagblɔɖila Samuel dada la nye ame si si xɔse sẽŋu nɔ. Ke hã, etsi dzimaɖi esime woƒe ƒomea me tɔ aɖe mewɔ nu ɖe eŋu nyuie kura o. (1 Sam. 1:7) Xɔse sẽŋu nɔ apostolo Paulo si, ke hã, ‘etsi dzimaɖi vevie ɖe hameawo katã ŋu.’ (2 Kor. 11:28) Xɔse sẽŋu nɔ Fia David si ale gbegbe be Yehowa lɔ̃e vevie. (Dɔw. 13:22) Ke hã, David va wɔ vodada geɖe, eye esiawo na David tsi dzimaɖi ale gbegbe. (Ps. 38:4) Yehowa fa akɔ na wo dometɔ ɖe sia ɖe eye wòna wokpɔ gbɔdzɔe. w20.02 20 ¶1-2\nMikpɔ nyuie be ame aɖeke nagato xexemenunya kple beble dzodzro si wotu ɖe amewo ƒe kɔnyinyiwo dzi [la dzi] aɖe aboyo mi . . . o.—Kol. 2:8.\nSatana di be yeana míadzudzɔ Yehowa subɔsubɔ. Be wòate ŋu aɖo eƒe taɖodzinua gbɔ la, edzea agbagba be yeakpɔ ŋusẽ ɖe míaƒe tamesusu dzi, si fia be, yeaɖe aboyo míaƒe susu ale be míava nɔ nuwo ŋu bum abe ale si yebua woe ene. Edzea agbagba be yeazã nu siwo dzroa mí atsɔ able mía nu alo aflu mí ale be míadze ye yome. (Kol. 2:4) Ðe wònye nyateƒe be afɔku li be Satana ate ŋu akplɔ mí atraea? Ɛ̃! Ðo ŋku edzi be, menye dzimaxɔsetɔwoe Paulo ŋlɔ nuxlɔ̃amenya si dze le Kolosetɔwo 2:8 la na o. Kristotɔ siwo wotsɔ gbɔgbɔ kɔkɔe si ami na lae wòŋlɔe na. (Kol. 1:2, 5) Afɔku nɔ anyi ɣemaɣi be Satana nakplɔ Kristotɔ mawo atra, eye egabiã ŋku ɖe míawo ya ŋu egbea kura wu. (1 Kor. 10:12) Nu ka tae? Nu si tae nye be, wotsɔ Satana ƒu gbe ɖe anyigba ƒe nutowo me, eye ele agbagba dzem vevie be yeable Mawu subɔla wɔnuteƒewo. (Nyaɖ. 12:9, 12, 17) Azɔ hã, míele ɣeyiɣi si me ame vɔ̃ɖiwo kple ameblelawo le “vɔɖivɔ̃ɖim ɖe edzi” le la me.—2 Tim. 3:1, 13. w19.06 2 ¶1-2\nEsɔ gbɔ! Oo Yehowa, ɖe nye agbe ɖa azɔ.—1 Fia. 19:4.\nEsi Fiasrɔ̃ Izebel ƒu asi akɔ be yeawu Eliya la, Eliya va nɔ vɔvɔ̃m. Eya ta, esi yi Beer-Seba ƒe nutowo me. Dzi ɖe le eƒo ale gbegbe be egblɔ be Yehowa ‘neɖe yeƒe agbe ɖa.’ Nu kae na wòse le eɖokui me nenema? Eliya nye amegbetɔ madeblibo “si ƒe seselelãmewo sɔ kple mía tɔwo.” (Yak. 5:17) Ðewohĩ, xaxawo, nuteɖeamedzi kple ɖeɖiteameŋue na wòse le eɖokui me nenema. Edze abe Eliya susui be agbagba siwo katã yedze le subɔsubɔ dzadzɛa dodo ɖe ŋgɔ me la zu dzodzro, nuwo mele kakam ɖe eme le Israel o, eye ye ɖeka koe gakpɔtɔ le Yehowa subɔm ene. (1 Fia. 18:3, 4, 13; 19:10, 14) Yehowa se Eliya ƒe seselelãmewo gɔme eye mehe nya ɖe eŋu le seselelãme siwo wòɖe gblɔ ta o. Ke boŋ, edo ŋusẽe. (1 Fia. 19:5-7) Eyome, Yehowa ɖɔ Eliya ƒe susu ɖo dɔmenyotɔe esi wòɖe Eƒe ŋusẽ wɔnuku la fiae. Emegbe, Yehowa gblɔ be Israel-vi 7,000 bubuwo hã li siwo gbe be yewomasubɔ Baal o. (1 Fia. 19:11-18) Yehowa to mɔ siawo dzi kpe ɖe Eliya ŋu wòkpɔe be yelɔ̃e. w19.06 15-16 ¶5-6\nMibɔbɔ mia ɖokui ɖe ame tsitsiwo te. . . . Mido ɖokuibɔbɔ le nuwɔwɔ kple mia nɔewo me, elabena Mawu tsia tsitre ɖe dadalawo ŋu.—1 Pet. 5:5.\nWɔ ɖe Yehowa ƒe habɔbɔa ƒe mɔfiafiawo dzi. Ne míewɔ ɖe nɔvi siwo le agbanɔamedzinɔƒewo, siwo dzi wòle be míaka ɖo, ƒe mɔfiafia dzi la, míaƒo asa na kuxiwo. Le kpɔɖeŋu me, le dukɔ aɖe si me woɖo asi míaƒe dɔa dzi le me la, nɔvi siwo le agbanɔamedzinɔƒe la gblɔ na gbeƒãɖelawo be woagana magazinewo alo traktwo amewo le ɖaseɖiɖidɔa me o. Ke hã, nɔviŋutsu mɔɖela aɖe si le dukɔ ma me ya mewɔ ɖe mɔfiafia ma dzi o. Nu kae do tso eme? Esi eya kple nɔvi bubu aɖewo wɔ vomeɖaseɖiɖidɔ aɖe vɔ la, poliswo bia gbe wo. Edze abe setɔawo nɔ wo yome eye wote ŋu xɔ magazine alo trakt siwo wona amewo la le ameawo si ene. Nu kae míesrɔ̃ tso nudzɔdzɔ sia me? Ele be míawɔ ɖe mɔfiafiawo dzi, ne womewɔ ɖeka kple míaƒe susu o gɔ̃ hã. Yehowa yraa mí ɣesiaɣi ne míewɔ nu aduadu kple nɔvi siwo wòɖo be woaxɔ ŋgɔ na mí.—Heb. 13:7, 17. w19.07 12 ¶17\nAme siwo katã dina be yewoanɔ agbe ɖe ɖokuitsɔtsɔ na Mawu nu le Kristo Yesu me la, woati woawo hã yome tsã.—2 Tim. 3:12.\nLe zã si do ŋgɔ hafi woawu mía Aƒetɔ Yesu la, egblɔ be amewo alé fu ame siwo katã tiae be yewoanye yeƒe nusrɔ̃lawo. (Yoh. 17:14) Va de asi na fifia la, ame siwo tsi tsitre ɖe subɔsubɔ vavãtɔ ŋu la tia Kristotɔ siwo nye Yehowa ƒe Ðasefo wɔnuteƒewo la yome. Esi nuɖoanyi sia ƒe nuwuwu le aƒe tum la, míele mɔ kpɔm be míaƒe futɔwo agatsi tsitre ɖe mía ŋu fifia wu tsã. (Mat. 24:9) Aleke míate ŋu adzra ɖo fifia be míate ŋu ado dzi le yometiti me? Mehiã be míabu nu siwo katã ate ŋu ava mía dzi le yometiti me la ŋu fifia o. . Nu mawo ŋu bubu ate ŋu awɔe be vɔvɔ̃ naɖo mí ale gbegbe be míatsi dzimaɖi eye míadzudzɔ Yehowa subɔsubɔ hafi yometitia ŋutɔŋutɔ nava gɔ̃ hã. (Lod. 12:25; 17:22) Vɔvɔ̃ nye aʋawɔnu sẽŋu aɖe si míaƒe “adikãtɔ, Abosam,” dzea agbagba be yeazã atsɔ agblẽ nu le mía ŋu. (1 Pet. 5:8, 9) Eya ta, ele vevie be míaɖe afɔ siwo ana be mía kple Yehowa dome me nagasẽ ɖe edzi la fifia. w19.07 2 ¶1-3\nEya ta miheyi ɖawɔ dukɔwo katã me tɔwo woanye nusrɔ̃lawo.—Mat. 28:19.\nLe Yesu ƒe tsitretsitsi megbe la, ewɔ ɖoɖo be yeƒe nusrɔ̃lawo nava do go ye le to aɖe gbɔ le Galilea. Esi apostoloawo va ƒo ƒu ɖe afi ma la, woanya nɔ mɔ kpɔm na nu si gbɔna dzɔdzɔ ge la vevie. (Mat. 28:16) Ðewohĩ, ɣemaɣie Yesu ɖe “eɖokui fia nɔvi siwo wu alafa atɔ̃ zi ɖeka.” (1 Kor. 15:6) Nu ka tae Yesu yɔ eƒe nusrɔ̃lawo be woava kpekpe sia? Eyae nye be, edi be yeade dɔ vevi aɖe asi na wo; egblɔ na wo be: “Miheyi ɖawɔ dukɔwo katã me tɔwo woanye nusrɔ̃lawo.” (Mat. 28:18-20) Nusrɔ̃la siwo se Yesu ƒe nyawo lae va zu Kristo hame si nɔ anyi le ƒe alafa gbãtɔ me la me tɔwo. Dɔ vevitɔ si kpɔ hame ma ŋkumee nye be wòawɔ amewo woanye Kristo ƒe nusrɔ̃lawo. Egbea, Kristotɔ vavãwo ƒe hame akpe geɖewoe le anyigbaa katã dzi, eye dɔ vevi ma ke wɔmee wole. w19.07 14 ¶1-2\nAnyigba ya li tegbee.—Nyagblɔla 1:4.\nDzikpɔla mɔzɔla aɖe si le Norway la gblɔ be, zi geɖe la, ame siwo medina be yewoaƒo nu tso Mawu ŋu o la lɔ̃na faa be yewoaƒo nu tso nu siwo le edzi yim le xexea me ŋu. Ne edo gbe na ame aɖe vɔ la, egblɔna be: “Nu ka gbɔe wòatso be etsɔme nyui nasu mía si? Ðe nèsusu be dunyahelawo, dzɔdzɔmeŋutinunyalawo, alo ame bubu aɖe gbɔe wòatsoa?” Ne ese amea ƒe nyawo nyuie vɔ la, exlẽa mawunyakpukpui aɖe si ƒo nu tso etsɔme nyui si le ŋgɔ ŋu alo egblɔa emenyawo na amea. Ŋugbedodo si le Biblia me be anyigbaa anɔ anyi ɖaa eye ame dzɔdzɔewo anɔ edzi tegbee la doa dzidzɔ na ame geɖe. (Ps. 37:29) Ele be míanɔ ɖaseɖimɔnu vovovowo zãm na ame vovovo siwo míedoa goe. Nu ka tae? Elabe nu si doa dzidzɔ na ame aɖe la ate ŋu ana ame aɖe ya maɖo to o. Meɖea fu na ame aɖewo be yewoaƒo nu tso Mawu alo Biblia ŋu o, gake ame bubuwo ya lɔ̃na faa be yewoaɖo dze kpli mí ne míeƒo nu tso nu bubu aɖe ŋu gbã. Aleke kee wòɖale o, ele be míawɔ mɔnukpɔkpɔa ŋu dɔ be míaƒo nu kple ame sia ame. (Rom. 1:14-16) Yehowae nana nyateƒea tsina le ame siwo lɔ̃ nu dzɔdzɔe la ƒe dziwo me.—1 Kor. 3:6, 7. w19.07 22-23 ¶10-11\nNe aleae Mawu lɔ̃ míi la, ekema ele na míawo hã be míalɔ̃ mía nɔewo.—1 Yoh. 4:11.\nLɔlɔ̃ gã si Mawu ɖe fia mí la aʋã mí míalɔ̃ mía nɔvi Kristotɔwo. (1 Yoh. 4:20, 21) Míate ŋu asusui be anɔ bɔbɔe na mí be míalɔ̃ wo. Nu si tae nye be, mí katã míele Yehowa subɔm eye míele agbagba dzem be míasrɔ̃ eƒe nɔnɔme nyoameŋuawo. Eye míele Yesu, ame si lɔ̃ mí be etsɔ eƒe agbe na ɖe mía ta la srɔ̃m. Ke hã, ɣeaɖewoɣi la, ate ŋu asesẽ na mí be míawɔ se si nye be míalɔ̃ mía nɔewo la dzi. Ewodia kple Sintike siaa nye nɔvinyɔnu siwo me dzo nɔ eye wosubɔ “aduadu” kple apostolo Paulo. Gake masɔmasɔ ɖo wo dome eye wo dome megava nɔ vivim o. Esi Paulo ŋlɔ lɛta na Filipi hame si me nɔvinyɔnu eve mawo nɔ subɔsubɔm le la, eyɔ Ewodia kple Sintike ŋkɔ heɖo aɖaŋu na wo tẽe be “woƒe tamesusu nawɔ ɖeka.” (Flp. 4:2, 3) Paulo kpɔe be ele vevie be yeaɖo aɖaŋu na hame bliboa, esi wògblɔ na wo be: “Miyi edzi miawɔ nuwo katã liʋiliʋĩlilĩ kple nyaʋiʋli manɔmee.”—Flp. 2:14. w19.08 9 ¶6-7\nMiyi edzi miakpe ɖe mia nɔewo ŋu le miaƒe agba kpekpewo tsɔtsɔ me.—Gal. 6:2.\nEde dzi ƒo ŋutɔ be, hame geɖewo kple nɔvi ɖekaɖekawo wɔa nu siwo woate ŋui tsɔ kpea asi ɖe ɣeyiɣiawo katã ƒe subɔlawo ŋu be woayi woƒe dɔdeasia dzi. Wowɔa esia ne wodea dzi ƒo na wo be woayi dɔa dzi, naa ga alo ŋutilãme kpekpeɖeŋu wo, alo kpea asi ɖe wo dzila siwo le wo de la dzi kpɔkpɔ ŋu. Ne wode dɔ yeye asi na ɣeyiɣiawo katã ƒe subɔla aɖe be wòava subɔ le miaƒe hamea me la, mègabui be ɖe wòdo kpo nu alo nu gbegblẽ aɖee wòwɔ eye wohe to nɛ o. Ke boŋ, kpe ɖe wo ŋu be wòanɔ bɔbɔe na wo be woatrɔ ɖe woƒe dɔdeasi yeyea ŋu nyuie. Xɔ wo nyuie eye nàkafu wo ɖe dɔ nyui siwo wowɔ ta, ne lãmesẽnyawo wɔe be womegate ŋu le geɖe wɔm fifia o gɔ̃ hã. Dze agbagba nànya wo nyuie. Na sidzedze si su wo si, hehe siwo woxɔ kple woƒe nuteƒekpɔkpɔwo naɖe vi na wò. Le gɔmedzedzea me la, ahiã be nàkpe ɖe nɔvi siawo ŋu be woakpɔ dzeƒe, woanya ale si nutoa me ƒe ʋuɖonyawo le, woakpɔ dɔ alo akpɔ agbemenuhiahiã vevi bubuwo gbɔ. w19.08 23-24 ¶12-13\nOo Gog, [mato] dziwò [akɔ] ɖokuinye ŋu le wo ŋkume.—Eze. 38:16.\nGog aɖo ŋu ɖe ‘amegbetɔ ƒe alɔ’ alo eƒe aʋakɔwo ŋu. (2 Kron. 32:8) Míawo ya míaɖo ŋu ɖe mía Mawu, Yehowa, ŋu, evɔ dukɔwo abu be esia nye bometsinu. Elabe wonyae be Babilon Gãa si sesẽ ŋutɔ la ƒe mawuwo mete ŋu ɖee tso “lã wɔadã la” kple eƒe ‘dzo ewoawo’ si me o! (Nyaɖ. 17:16) Eya ta, Gog asusu be yeate ŋu atsrɔ̃ mí ɖa bɔbɔe. Ava dze Yehowa ƒe amewo dzi “abe ale si alilikpo tsyɔa anyigba ŋkume ene.” Gake, eteƒe madidi o, Gog ade dzesii be yege ɖe mɔ̃ me, eye yemate ŋu ado le eme o. Abe ale si Farao va kpɔe dze sii le Ƒudzĩa me ene la, Gog ava de dzesii be Yehowae yele aʋa wɔm kplii. (2 Mose 14:1-4; Eze. 38:3, 4, 18, 21-23) Kristo kple eƒe dziƒoʋakɔawo axɔ na Mawu ƒe amewo ahatsrɔ̃ Gog ƒe aʋakɔawo katã gbidii. (Nyaɖ. 19:11, 14, 15) Ke nu kae adzɔ ɖe Yehowa ƒe futɔ gãtɔ, Satana, si ƒe alakpanyawo flu dukɔawo wova dze Mawu ƒe amewo dzi la dzi le Armagedon-ʋa la me? Yesu atsɔ eya kple eƒe gbɔgbɔ vɔ̃wo aƒu gbe ɖe aʋli me, eye atu nu ɖe wo nu woanɔ afi ma ƒe akpe ɖeka.—Nyaɖ. 20:1-3. w19.09 11-12 ¶14-15\nNɔ esinu kpɔm! Elabena ele eme va ge kokoko.—Hab. 2:3.\nMí katã míekpɔa mɔ na nu nyui siwo ƒe ŋugbe Yehowa do na mí la vevie. Gake ne nu siwo míele mɔ kpɔm na la meva eme o la, esia ate ŋu awɔe be míagatsɔ dzo ɖe Yehowa subɔsubɔ ŋu o. Dzi ate ŋu aɖe le mía ƒo gɔ̃ hã. (Lod. 13:12) Esia dzɔ ɖe nɔvi aɖewo dzi le ƒe 1914-awo me. Ɣemaɣi la, Kristotɔ amesiamina geɖewo nɔ mɔ kpɔm be yewoayi dziƒo le ƒe 1914 me. Esi esia meva eme o la, aleke nuteƒewɔlawo wɔ nui esi nu si wonɔ mɔ kpɔm na la meva eme o? Womena ta le agbedua ƒuƒu me o, elabena woƒe taɖodzinu vevitɔ ye nye Mawu ƒe lɔlɔ̃nu wɔwɔ nuteƒewɔwɔtɔe, ke menye dziƒoyiyi o. Woɖoe kplikpaa be yewoaƒu agbedua kple dzidodo. Ðikeke mele eme o be, èdi be yeakpɔ eteƒe Yehowa nakɔ eƒe ŋkɔa ŋu ahaɖee afia be yeƒe dziɖuɖue nye nyuitɔ eye wòawɔ eƒe ŋugbedodowo katã dzi. Ka ɖe edzi be nu siawo ava eme le Yehowa ƒe ɣeyiɣi ɖoɖia dzi. Gake hafi ɣemaɣi naɖo la, mina míayi edzi atsɔ dzo ɖe mía Mawu la subɔsubɔ ŋu, eye míagana míaƒe mɔkpɔkpɔ siwo meva eme o la naɖe dzi le mía ƒo o. w19.08 4-5 ¶9-10\nMefa tu, eye mebɔbɔ ɖokuinye ɖe anyi le dzi me.—Mat. 11:29.\nBia ɖokuiwò be: ‘Ðe wonyam be menye ame fatu kple ɖokuibɔbɔla? Ðe melɔ̃na faa wɔa dɔ siwo ŋu amewo medea bubui o la tsɔ subɔa ame bubuwoa? Ðe mewɔa nu ɖe amewo ŋu ameŋububutɔea?’ Yesu na eƒe hadɔwɔlawo ƒe dzi dze eme eye wokpɔ dzidzɔ le dɔwɔwɔ kplii me, eye edzɔ dzi na eya ŋutɔ hã be yele hehe nam wo. (Luka 10:1, 19-21) Nɔnɔme si wòɖena fiana la nana wònɔa bɔbɔe na eƒe nusrɔ̃lawo be woabia nyawoe, eye eya ŋutɔ hã dina be yeanya woƒe susu. (Mat. 16:13-16) Abe ale si ko atiwo tsina hetsea ku nyuie le abɔ si wolé be na nyuie me ene la, nenemae nusrɔ̃lawo tsi le xɔse mee. Ale si Yesu wɔ nu ɖe eƒe nusrɔ̃lawo ŋui la wɔe be wolɔ̃ faa xɔ eƒe nufiafiawo eye wotse ku le dɔ nyuiwo wɔwɔ me. Ðe ame bubuwo le wò ŋusẽ tea? Ne nenemae la, bia ɖokuiwò be: ‘Aleke mewɔa nu ɖe amewo ŋu le dɔme alo aƒe me? Ðe menana woɖea dzi ɖia? Ðe ale si mewɔa nu ɖe amewo ŋui la nana wònɔa bɔbɔe na wo be woabia nyama? Eye ɖe medina be mase woƒe susuwoa?’ Míadi gbeɖe be míanɔ abe Farisitɔ siwo doa dziku ne amewo bia nya wo eye wotia ame siwo ɖe woƒe susu gblɔ wòtsi tre ɖe wo tɔ ŋu la yome ene o.—Marko 3:1-6; Yoh. 9:29-34. w19.09 20 ¶1; 23 ¶9-11\nNe wole gbɔgblɔm be, “Ŋutifafa kple dedienɔnɔ!” la, ekema tsɔtsrɔ̃ kpata ava wo dzi kpoyi.—1 Tes. 5:3.\nXexemedziɖulawo zãa nya siawo tɔgbi zi geɖe ne wole nu ƒom tso ale si woawɔ dukɔwo dome kadodowo nanyo ɖe edzi la ŋu. Ke hã, gbeƒã si Biblia gblɔ be woaɖe be ‘Ŋutifafa kple dedienɔnɔ li!’ la ya ato vovo kura. Nu ka tae? Nu si tae nye be, ne woɖe gbeƒã sia la, ame geɖe asusui be xexemedziɖulawo te ŋu na ŋutifafa kple dedienɔnɔ va le xexea me wu tsã. Gake nyateƒea ye nye be, “tsɔtsrɔ̃ kpata” ava wo dzi le “xaxa gã” la me. (Mat. 24:21) Míenya nu kae awɔe be xexemedziɖulawo naɖe gbeƒã ma o, eye míenya ale si tututu woaɖe gbeƒã lae o. Míenya nenye be gbeƒã ɖeka aɖe ko wòanye woaɖe loo alo gbeƒãɖeɖe vovovo siwo akplɔ wo nɔewo ɖoe wòanye o. Aleke kee wòaɖadzɔe o, nu si míenya ye nye esi: Xexemedziɖulawo mate ŋu ahe ŋutifafa ava xexea me o, eya ta mele be woƒe gbeƒãɖeɖea naflu mí o. Ke boŋ, gbeƒãɖeɖe mae anye dzesi be “Yehowa ƒe ŋkeke la” le egɔme dze ge!—1 Tes. 5:2. w19.10 8-9 ¶3-4\nWoaxɔ na wò dukɔ ɣemaɣi.—Dan. 12:1.\nArmagedon-ʋa lae anye nudzɔdzɔ mamlɛtɔ si ahe nuɖoanyi sia ava nuwuwui. Ke hã, mele be míavɔ̃ kura o. Nu ka tae? Nu si tae nye be, Mawu tɔe aʋa la nye. (Lod. 1:33; Eze. 38:18-20; Zak. 14:3) Ne Yehowa nya ɖe gbe ko la, Yesu Kristo axɔ ŋgɔ na Mawu ƒe aʋakɔwo. Amesiamina siwo wofɔ yi dziƒo la kple mawudɔla akpe teƒe akpewo anɔ eŋu. Woawɔ aʋa kple Satana, kple eƒe gbɔgbɔ vɔ̃wo, kpakple woƒe aʋakɔ siwo le anyigba dzi. (Dan. 12:1; Nyaɖ. 6:2; 17:14) Yehowa do ŋugbe be: “Lãnu sia lãnu si woatu ɖe ŋuwò la madze edzi o.” (Yes. 54:17) Yehowa subɔla wɔnuteƒewo ƒe “ameha gã aɖe” atsi agbe ‘ado go tso xaxa gã la me’! Woayi edzi anɔ subɔsubɔ kɔkɔe tsɔm nɛ. (Nyaɖ. 7:9, 13-17) Biblia na susu geɖe siwo tae míate ŋu aka ɖe edzi be míakpɔ ɖeɖe le etsɔme la mí! Míenyae be “Yehowa kpɔa nuteƒewɔlawo ta.” (Ps. 31:23) Anye dzidzɔ na ame siwo katã lɔ̃ Yehowa eye wokafunɛ la be yewoakpɔe wòakɔ eƒe ŋkɔ kɔkɔea ŋu.—Eze. 38:23. w19.10 18-19 ¶17-18\nXɔlɔ̃ vavã lɔ̃a ame ɣeawokatãɣi.—Lod. 17:17.\nEsi míele “ŋkeke mamlɛawo” ƒe nuwuɣi ta la, xaxa sesẽwo ate ŋu ava mía dzi. (2 Tim. 3:1) Le kpɔɖeŋu me, esi woda akɔ le ɣetoɖoƒe Afrika dukɔ aɖe me vɔ megbe la, ʋunyaʋunyawɔwɔ kple gbɔlɔlɔ geɖe va nɔ edzi yim le dukɔa ƒe teƒeteƒewo. Menɔ bɔbɔe na mía nɔviwo be woayi woƒe gbe sia gbe dɔwo gbe o ɣleti ade sɔŋ le esi wonɔ nuto mawo me ta. Nu kae kpe ɖe wo ŋu wote ŋu to nɔnɔme sesẽ ma me? Wo dometɔ aɖewo ʋu yi ɖanɔ nɔvi siwo nɔ nuto siwo me tomefafa nɔ wu la gbɔ. Nɔviŋutsu aɖe gblɔ be: “Le nɔnɔme ma me la, mekpɔ xɔlɔ̃wo dome nɔnɔ ƒe vevienyenye dze sii. Míete ŋu de dzi ƒo na mía nɔewo.” Ne ‘xaxa gãa’ dze egɔme la, adzɔ dzi na mí ŋutɔ be xɔlɔ̃ nyui siwo lɔ̃ mí la le mía si. (Nyaɖ. 7:14) Eya ta, ehiã vevie ŋutɔ be míadze agbagba ana xɔlɔ̃wɔwɔ nanɔ mía kple mía nɔvi Kristotɔwo dome fifia. (1 Pet. 4:7, 8) Nu ka tae? Elabe míaƒe futɔwo adze agbagba be yewoato alakpanyawo kple nyatakaka siwo mele eteƒe o dzi ade mama mía dome. Woadze agbagba be yewoana míagaka ɖe mía nɔviwo dzi o eye míadzudzɔ kpekpe ɖe woamawo ŋu. Gake woƒe agbagbadzedzeawo madze edzi o. Womate ŋu agblẽ lɔlɔ̃ si le mía kple mía nɔvi Kristotɔwo dome la me o. w19.11 2 ¶1-2; 7 ¶19\n[Àte ŋu] atsi vɔ̃ɖitɔ la ƒe aŋutrɔ bibiawo katã nu.—Ef. 6:16.\nSatana, si nye “aʋatsokafofo” la, zãa ame siwo le eƒe ŋusẽ te la tsɔ kakaa alakpanyawo tso Yehowa kpakple mía nɔviwo ŋu. (Yoh. 8:44) Le kpɔɖeŋu me, xɔsegbelawo kakaa alakpanyawo eye wotrɔa gbo nyateƒenya siwo ku ɖe Yehowa ƒe habɔbɔa ŋu la le Internet, television kple nyakakamɔnu bubuwo dzi. Alakpanya mawo le Satana ƒe “aŋutrɔ bibiawo” dome. Aleke wòle be míawɔ nui ne ame aɖe va tu mí kple alakpanya mawo? Mele be míaɖo to wo kura o! Nu ka tae? Elabe míexɔ Yehowa dzi se eye míeka ɖe mía nɔvi Kristotɔwo dzi. Le nyateƒe me la, míeƒoa asa na kadodo ɖe sia ɖe kple xɔsegbelawo. Míeɖea mɔ be ame aɖeke alo naneke, alo ŋkukekeɖenume gɔ̃ hã, nana míadi be míase woƒe nyawo alo ahe nya kpli wo si ana míaƒe xɔse nagbɔdzɔ o. Ðe nète ŋu ɖu didi be yease xɔsegbelawo ƒe alakpanya siwo wokakana eye yeaʋli nya kpli wo dzia? Ne èwɔ esia la, ke èdze na kafukafu. Ke hã, ele be míakpɔtɔ anɔ ŋudzɔ, elabe aʋawɔnu bubuwo le Satana si siwo wòdina be yeatsɔ agblẽ nu le mía ŋu. w19.11 15 ¶8; 16 ¶11\n[Yehowa] dzroa dzimesusuwo me kpɔna.—Lod. 16:2.\nNe èle nya me tsom be yeawɔ nane la, dzro ɖokuiwò me nyuie nànya nu si ʋã wò nèdi be yeawɔ nu ma. Yehowa di be míaɖi anukware le nu sia nu me. Eya ta, ne míele nya me tsom la, míedina be míanya nu si tututu ʋã mí míedi be míawɔ nu ma, ale be míaɖi anukware na mía ɖokui kple ame bubuwo. Ne míeɖi anukware bliboe le nya sia nya me o la, ate ŋu awɔe be wòasesẽ na mí be míawu nu si gɔme míedze la nu ne kuxiwo do mo ɖa. Le kpɔɖeŋu me, nɔviŋutsu sɔhɛ aɖe ate ŋu atso nya me be yeazu mɔɖela. Gake esi wòdze egɔme ɣeyiɣi aɖe megbe la, eva le sesẽm nɛ be wòaɖo gaƒoƒonudidia gbɔ eye megava le dzidzɔ kpɔm le subɔsubɔdɔa me o. Anya susui gbã be nu si koŋ ʋã ye yetso nya me be yeanye mɔɖela ye nye didi be yeadze Yehowa ŋu. Gake ɖe wòanye be didi vevi si nɔ eme be yeadze ye dzilawo alo ame bubu aɖe ŋu koŋue ʋãe wòdze mɔɖeɖedɔa gɔmea? Bu nusrɔ̃vi aɖe si tso nya me be yeadzudzɔ sigarɛtnono la ŋu kpɔ. Togbɔ be esesẽ nɛ le gɔmedzedzea me hã la, edze agbagba ɖu eɖokui dzi kwasiɖa ɖeka eve aɖewo. Ke hã, egava no sigarɛt ake. Gake eva ɖe asi le enono ŋu mlɔeba! Lɔlɔ̃ na Yehowa kple didi be yeadze eŋu kpe ɖe eŋu wòɖu numame gbegblẽ ma dzi.—Kol. 1:10; 3:23. w19.11 27 ¶9; 29 ¶10\nMiwɔ nu abe dumevi siwo dze na Kristo ƒe nya nyui la ene.—Flp. 1:27, etenuŋɔŋlɔ.\nApostolo Paulo ka ɖe edzi be yeaƒu agbedua va se ɖe nuwuwu aɖo yeƒe taɖodzinua gbɔ. Esi wònye amesiamina ta la, enɔ mɔ kpɔm be “Mawu ƒe ameyɔyɔ yi dziƒo ƒe fetu” la nasu ye si. Ke hã, enyae be, hafi yeate ŋu aɖo taɖodzinu ma gbɔ la, ehiã be yeayi edzi anɔ “ʋiʋlim ɖo ta” egbɔ. (Flp. 3:14) Eya ta, Paulo wɔ kpɔɖeŋu nyui aɖe na Kristotɔ siwo nɔ Filipi ale be woƒe susu nakpɔtɔ anɔ woƒe taɖodzinua dzi. Paulo ɖo ŋku edzi na wo be woƒe dumevinyenye le dziƒo. (Flp. 3:20) Nu ka tae wòkpɔe be ele vevie be yeaɖo ŋku edzi na wo? Ɣemaɣi la, amewo dina vevie be Roma dumevinyenye nasu yewo si, elabe enana mɔnukpɔkpɔ geɖe sua ame si. Ke hã, dumevinyenye si nyo wu sãsãsã, si nana mɔnukpɔkpɔ wɔnukuwo sua ame si lae le Kristotɔ amesiaminawo ya si. Ne wotsɔ Roma dumevinyenyea sɔ kple dziƒodziɖuɖua ƒe dumevinyenyea, Roma tɔa meɖi naneke o! Egbea, Kristotɔ amesiaminawo ɖoa kpɔɖeŋu nyui na mí le ale si wole ʋiʋlim be yewoaɖo agbe mavɔ nɔnɔ le dziƒo ƒe taɖodzinua gbɔ la me. w19.08 6 ¶14-15\nNe Vi la na ablɔɖe mi la, ekema mianye ablɔɖeviwo vavã.—Yoh. 8:36.\nÐikeke mele eme o be, ablɔɖe sia ƒo ablɔɖe si sua Israel-viwo si le Ablɔɖeƒea me la ta sãsãsã! (3 Mose 25:8-12) Le kpɔɖeŋu me, ne wona ablɔɖe ame aɖe le Ablɔɖeƒea me la, ate ŋu agava zu kluvi, eye azɔ hã, ava ku godoo. Gake ablɔɖe si Yesu nana ya nɔa anyi ɖaa. Le ƒe 33 K.Ŋ. ƒe Pentekoste ŋkekea dzi la, Yehowa tsɔ gbɔgbɔ kɔkɔea si ami na apostoloawo kpakple ŋutsu kple nyɔnu nuteƒewɔla bubuwo. Exɔ wo wozu viawo ale be le ɣeyiɣi aɖe megbe la, woafɔ wo ayi dziƒo be woaɖu fia kple Yesu. (Rom. 8:2, 15-17) Ame siawoe nye ame gbãtɔ siwo wona ablɔɖe si Yesu ɖe gbeƒãe le ƒuƒoƒea le Nazaret la. (Luka 4:16-19, 21) Eya ta, womeganye kluvi na Yuda subɔsubɔhakplɔlawo ƒe alakpanufiafiawo kple kɔnyinyiwo o. Eye Mawu bua wo be wokpɔ ablɔɖe tso nu vɔ̃ si hea ku vanɛ la si me. Ðoɖo tɔxɛ si Yehowa wɔ be yeana ablɔɖe ameƒomea, si dze egɔme tso esime wosi ami na Kristo yomedzelawo, la awu enu le Yesu ƒe Ƒe Akpe Ðeka Dziɖuɖua ƒe nuwuwu. w19.12 11 ¶11-12\nHadede vɔ̃wo gblẽa nɔnɔme nyuiwo.—1 Kor. 15:33.\nDzilawo, mikpe ɖe mia viwo ŋu woatia xɔlɔ̃ nyuiwo. Ehiã be dzilawo nanya ame siwo wo viwo dea ha kplii kple nu siwo wo viwo wɔna. Ebia hã be woanya ame siwo wo viwo doa ka kple le Internet dzi kpakple ame siwo woɖoa dze kple le asitelefon dzi. Esia le vevie ŋutɔ, elabe ame siwo ɖeviawo dea ha kplii la ate ŋu akpɔ ŋusẽ ɖe woƒe nuŋububu kple nuwɔna dzi. Dzila geɖewo dzea agbagba wɔa ɖoɖo be wo viwo nade ha kple nɔvi siwo ɖoa kpɔɖeŋu nyui le Mawu subɔsubɔ me. Le kpɔɖeŋu me, N’Déni kple Bomine, siwo nye atsu kple asi aɖe le Côte d’Ivoire, la kpe nutome sue dzikpɔlawo zi geɖe be woava dze yewo ƒe me. N’Déni gblɔ be: “Esia kpɔ ŋusẽ nyui ɖe mía viŋutsu tsitsitɔa dzi. Eva te mɔɖeɖedɔa wɔwɔ eye fifia, enye nutome sue dzikpɔla teƒenɔla.” Eɖea vi ne dzilawo dze hehenana wo viwo gɔme tso woƒe ɖevime ke. (Lod. 22:6) Bu Timoteo ŋu kpɔ. Timoteo dada, Eunike, kple mamaa, Lois, wona hehee ‘tso eƒe ɖevime ke.’—2 Tim. 1:5; 3:15. w19.12 25 ¶14; 26 ¶16-17\nXɔlɔ̃ aɖewo kuna ɖe ame ŋu wu ame nɔvi gɔ̃ hã.—Lod. 18:24.\nNye xɔlɔ̃ si dzi woaka ɖo. Le kpɔɖeŋu me, menye ɖeko míado ŋugbe na mía nɔvi siwo le nɔnɔme sesẽwo me tom la be míakpe ɖe wo ŋu ko evɔ o, ke míawɔ nu ŋutɔŋutɔwo akpe ɖe wo ŋu hã. (Mat. 5:37; Luka 16:10) Ne ame siwo hiã kpekpeɖeŋu la kpɔe be yewoate ŋu aka ɖe mía dzi la, efaa akɔ na wo ŋutɔ. Nɔvinyɔnu aɖe ɖe nu si tae la me ale; egblɔ be, “Àɖe dzi ɖi, elabe ènyae be ame si do ŋugbe be yeakpe ɖe ŋuwò la ava kpe ɖe ŋuwò abe ale si wògblɔe ene.” Zi geɖe la, ame siwo le dodokpɔwo me tom alo dzi ɖe le wo ƒo la kpɔa akɔfafa ne woɖe woƒe dzimenyawo gblɔ na xɔlɔ̃ si dzi woate ŋu aka ɖo. Gake hafi míate ŋu anye xɔlɔ̃ si dzi woate ŋu aka ɖo la, ehiã vevie be míasrɔ̃ dzigbɔɖi. Esi nɔvinyɔnu Zhanna srɔ̃ dzo le egbɔ la, ekpɔ akɔfafa esime wòɖe eƒe seselelãmewo gblɔ na exɔlɔ̃ vevi aɖewo. Egblɔ be: “Woɖo tom dzigbɔɖitɔe togbɔ be manya gblɔ nya mawo ke zi gbɔ zi geɖe gɔ̃ hã.” Wò hã àte ŋu anye xɔlɔ̃ nyui ne ènye toɖola nyui. w20.01 10-11 ¶9-11\nGbɔgbɔ kɔkɔe ayɔe fũu hafi woava dzii gɔ̃ hã.—Luka 1:15.\nLe Biblia me la, woƒo nu tso xɔsetɔ geɖe siwo xɔ gbɔgbɔ kɔkɔea evɔ dziƒoyiyi ƒe mɔkpɔkpɔ mesu wo si o la ŋu. Le kpɔɖeŋu me, gbɔgbɔ kɔkɔea fia mɔ David. (1 Sam. 16:13) Gbɔgbɔ kɔkɔea kpe ɖe eŋu wòse nu goglowo gɔme tso Yehowa ŋu eye eʋãe hã wòŋlɔ Biblia ƒe akpa aɖe. (Marko 12:36) Ke hã, apostolo Petro gblɔ be David “melia yi dziƒo o.” (Dɔw. 2:34) Azɔ hã, ‘gbɔgbɔ kɔkɔea yɔ’ Yohanes Amenyrɔɖetsimelaa “fũu.” (Luka 1:13-16) Yesu gblɔ be ame aɖeke menye gã wu Yohanes o, gake egblɔ hã be manɔ ame siwo ayi Dziƒofiaɖuƒea me la dome o. (Mat. 11:10, 11) Yehowa zã eƒe gbɔgbɔ kɔkɔea tsɔ do ŋusẽ ŋutsu siawo wowɔ nukunuwo, gake mezãe tsɔ tia wo be woava nɔ agbe le dziƒo o. Ðe wòfia be womewɔ nuteƒe oa? Ao. Nu si wòfiae nye be, Yehowa afɔ wo ɖe tsitre woava nɔ agbe le Paradiso me le anyigba dzi.—Yoh. 5:28, 29; Dɔw. 24:15. w20.01 23 ¶15\nMíelɔ̃a ame, elabena Mawu tre mí lɔlɔ̃.—1 Yoh. 4:19.\nYehowa kpe mí be míava nye ye subɔlawo eye míazu yeƒe ƒomea me tɔwo. Ƒome sia me tɔwo nye ame siwo tsɔ wo ɖokuiwo ɖe adzɔgbe nɛ eye woxɔ Via ƒe tafevɔsaa dzi se. Míekpɔa dzidzɔ le ƒome sia me. Dzidzeme su mía si fifia, eye míekpɔa dzidzɔ ɖe mɔkpɔkpɔ si le mía si be míava nɔ agbe tegbee, le dziƒo loo alo le Paradiso me le anyigba dzi, la ŋu. Lɔlɔ̃e ʋã Yehowa wòʋu mɔnukpɔkpɔ sia ɖi na mí; ke hã, esia bia be wòatsɔ Via si gbɔ melɔ̃a nu le kura o la asa vɔ ɖe mía ta. (Yoh. 3:16) ‘Ho gã aɖee wòtsɔ ƒle mí.’ (1 Kor. 6:20) Yehowa to tafea dzi na mɔnukpɔkpɔ mí be mía kpli ye dome nava nɔ kplikplikpli. Enye bubu na mí be míate ŋu ayɔ Ame vevitɔ kekeake si le xexea me katã la be Fofo. Eye Yehowa ye nye Fofo nyuitɔ kekeake. Ðewohĩ míawo hã míabia nya si Biblia-ŋlɔla aɖe bia la mía ɖokui; ebia be: “Nu kae matsɔ aɖo eteƒe na Yehowa ɖe nyui siwo katã wòwɔ nam la ta?” (Ps. 116:12) Ŋuɖoɖoa ye nye be míate ŋu aɖo nu siwo gbegbe mía Fofo si le dziƒo la wɔ na mí la teƒe nɛ gbeɖe o. Ke hã, ale si wòlɔ̃ míi la ʋãa mí be míawo hã míalɔ̃e. w20.02 8 ¶1-3


Èɖo Ŋku Wo Dzia?—June 2017 | Nusɔsrɔ̃\nGbetakpɔxɔ—Tata Si Míesrɔ̃na | June 2017\nGBE BUBU Afrikaans Albanian Amharic Amis Arabic Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kenya Tokunɔgbe Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nÐe nèxlẽ Gbetakpɔxɔ ƒe tata siwo do nyitsɔ laa la beléletɔea? Ekema kpɔe ɖa be àte ŋu aɖo biabia siwo gbɔna ŋu hã:\nNe Mawu ƒe habɔbɔa na mɔfiamewo mí la, aleke wòle be nɔviŋutsuwo, abe nutome sue dzikpɔlawo kple hamemetsitsiwo ene, nawɔ nui?\nEle be woawɔ ɖe mɔfiameawo dzi enumake. Woate ŋu abia wo ɖokuiwo be: ‘Ðe mele asi kpem ɖe nɔvi siwo dome mele ŋu be woatsi le gbɔgbɔ mea? Ðe metsona bla wɔna ɖe mɔfiafiawo dzi hekpea asi ɖe eŋu be nuwo natsɔ afɔ nyuiea?’—w16.11, axa 11.\nƔekaɣie Kristotɔ vavãwo yi Babilon ƒe aboyo me?\nEsia dzɔ ɣeyiɣi kpui aɖe le apostoloawo ƒe ku megbe. Ɣemaɣi la, wova ɖo nunɔlawo ƒe ha anyi. Ha la kple Dukɔa wɔ dɔ asi-le-asi-me do Kristotɔ xɔsegbelawo ƒe hamea ɖe ŋgɔ eye wodze agbagba be yewoade ga nu na Kristotɔ siwo le abe luwo ene. Gake tso ƒe 1800-awo ƒe nuwuwu va de asi na ƒe 1914 me la, amesiaminawo nɔ woƒe kawo tsom le wo ɖokuiwo ŋu.—w16.11, axa 23-25.\nNu ka tae dɔ si Lefèvre d’Étaples wɔ la ɖe dzesi?\nLe ƒe 1520-awo me la, Lefèvre ɖe Biblia gɔme ɖe Fransegbe me ale be ame tsɛwo nate ŋu axlẽe. Ale si Lefèvre ɖe Biblia ƒe akpa aɖewo me la kpɔ ŋusẽ gã aɖe ɖe Martin Luther, William Tyndale kple John Calvin dzi.—wp16.6, axa 10-12.\nVovototo kae le “susu ɖoɖo ŋutilã la ŋu” kple “susu ɖoɖo gbɔgbɔ la ŋu” dome? (Rom. 8:6)\nAme si tsɔa susu ɖoa ŋutilãa ŋu la tsɔa eƒe susu ɖoa ŋutilã ƒe nudzodzrowo kple amegbetɔ madeblibo ƒe didiwo ŋu, eƒoa nu tso wo ŋu enuenu, eye wòkafua wo. Ke le ame si tsɔa susu ɖoa gbɔgbɔ la ŋu gome la, nu siwo ku ɖe Mawu kple eƒe lɔlɔ̃nu ŋu lae nɔa vevie nɛ le agbe me; gbɔgbɔ kɔkɔea ye fiaa mɔ Kristotɔ sia tɔgbi. Esia hea agbe kple ŋutifafa vanɛ, gake ekemɛa ya hea ku vanɛ.—w16.12, axa 15-17.\nNu kawoe nàte ŋu awɔ atsɔ aɖe dzimaɖitsitsi dzi akpɔtɔ?\nTsɔ nu vevitɔwo ɖo nɔƒe gbãtɔ, nya afi si wò ŋutete se ɖo, di tomefafaɣiwo na ɖokuiwò gbe sia gbe, kpɔ dzidzɔ ɖe Mawu ƒe nuwɔwɔwo ŋu, na wò dzi nakpɔ dzidzɔ, nɔ kame dem edziedzi, eye nàdɔ alɔ̃ nyuie.—w16.12, axa 22-23.\nGɔmesese ka nue “wokɔ Enok dzoe [le] be wòagakpɔ ku o”? (Heb. 11:5)\nAnɔ eme be Mawu na Enok ku kpoo esi menɔ nyanya me nɛ be yele kukum o.—wp17.1, axa 12-13.\nNu ka tae dzesidede afi si ame ƒe ŋutete se ɖo le vevie?\nDzesidede afi si ame ƒe ŋutete se ɖo bia be míagabu mía ɖokui ŋu fũu wu ale si dze o eye míanya nu si tututu míate ŋu awɔ. Ele be míanɔ ŋudzɔ ɖe ale si míaƒe nuwɔnawo ate ŋu akpɔ ŋusẽ ɖe ame bubuwo dzii ŋu, eye míaganɔ mía ɖokui bum be míenyo wu ame bubuwo o.—w17.01, axa 18.\nKpeɖodzi kae li be Mawue fia mɔ dɔdzikpɔhaa le ƒe alafa gbãtɔ me abe ale si ko wògale mɔ fiam Dɔdzikpɔha si li egbea ene?\nGbɔgbɔ kɔkɔea kpe ɖe woamawo ŋu wose Ŋɔŋlɔawo me nyateƒewo gɔme. Wokpɔ gbeƒãɖeɖedɔa dzi le mawudɔlawo ƒe kpekpeɖeŋu me, eye woɖo ŋu ɖe Mawu ƒe Nyaa ƒe mɔfiafia ŋu. Alea kee wòle egbea hã.—w17.02, axa 26-28.\nNu kawoe nana míedea asixɔxɔ gã tafea ŋu?\nNu ene siawo le vevie: Ame si na tafea, nu si tae wòna tafea ɖo, nu si wòtsɔ sa vɔe hafi na tafea kple hiahiã vevi si gbɔ tafea kpɔ. Ele be míade ŋugble le ale si nu vovovo ene siawo do ƒome kple tafea ŋu.—wp17.2, axa 4-6.\nNe Kristotɔ tso nya me le nya aɖe ŋu vɔ la, ɖe wòagate ŋu atrɔ eƒe susua?\nEle be míawɔ míaƒe nya dzi. Ke hã, ɣeaɖewoɣi la, ahiã be míagalé ŋku ɖe nyametsotso si míewɔ va yi la ŋu. Esi Niniwetɔwo trɔ dzi me la, Mawu trɔ nu si wòtso nya me be yeawɔ la. Ɣeaɖewoɣi la, ale si nɔnɔmeawo va trɔe alo nyatakaka yeyewo abia be míawo hã míawɔ nenema ke.—w17.03, axa 16-17.\nNu ka tae afɔku le ameŋunyagbɔgblɔ si mesɔ o me?\nAte ŋu ana wòasesẽ be woakpɔ kuxi aɖe gbɔ alo ana kuxia nado gã ɖe edzi. Mía tɔ dzɔ alo mía tɔ medzɔ o, ameŋunyagbɔgblɔ si mesɔ o maɖe vi le mɔ aɖeke nu o.—w17.04, axa 21.\nƉoe Ɖe Amewo Ɖoe Ɖe Amewo Èɖo Ŋku Wo Dzia?\nÈɖo Ŋku Wo Dzia?—June 2017\nYehowa Faa Akɔ Na Mí Le Míaƒe Tetekpɔwo Katã Me\nNa Wò Dzi Naku Ðe Nu Xɔasi Siwo Mawu Na Mí La Ŋu\nÐe Nàte Ŋu Akpɔ Nu Ayi Ŋgɔ Wu Amewo Ƒe Dzedzemea?\nÐe Nàkpɔ Masɔmasɔwo Gbɔ Be Ŋutifafa Nanɔ Anyia?\n“Woakafu Wò Aɖaŋudzedze!”\nWò Susu Nenɔ Nya Vevi La Ŋu\nDe Yehowa Ƒe Dziɖulanyenye Dzi!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2017\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2017\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA June 2017\nGBETAKPƆXƆ—TATA SI MÍESRƆ̃NA June 2017\nÈɖo Ŋku Wo Dzia?—December 2016\nÈɖo Ŋku Wo Dzia?—June 2016


Agbemeŋutinya: Yehowa Kpe Ðe Ŋunye Vavã | Nusɔsrɔ̃\nAbe ale si Kenneth Little gblɔe ene\nNye kple srɔ̃nye Evelyn, si meɖe yeyee, míeɖi le keteke me le Hornepayne si nye kɔƒedu aɖe si le Ontario ƒe dziehe, le Canada. Vuvɔ nɔ wɔwɔm vevie ŋdi kanya ma. Nɔviŋutsu aɖe va kɔ mí yi aƒe me, eye esi míeɖu ŋdinu kple eya kple srɔ̃a kpakple viaŋutsu vɔ la, míezɔ to sno me ɖi ɖase tso aƒe me yi aƒe me. Le ɣetrɔ me la, meƒo dutoƒonuƒo gbãtɔ, eye mí ame atɔ̃a koe nye vavalawo. Aleae medze nutome sue dzikpɔkpɔdɔa gɔme!\nLE NYATEƑE me la, meɖe fu nam kura be ame ʋɛ mawo koe va se nye nuƒo ma le ƒe 1957 me o. Nu si tae nye be, menye ame si ŋu kpena vevie. Le nye ɖevime ne amedzrowo va míaƒe aƒe me la, mesina bena zi geɖe, ne medze si amedzroawo gɔ̃ hã.\nGake awɔ nuku na wò be nàse be dɔ siwo wode asi nam le Yehowa ƒe habɔbɔa me la dometɔ akpa gãtɔ bia be maƒo nu kple ame gbogbowo—ame siwo menya nyuie kple ame siwo nyemenya kura o. Ke hã mekpɔtɔ le akɔ kpem kple ŋukpe kple kakaɖedzimanɔamesi va se ɖe fifia, eya ta nyemate ŋu aƒu asi akɔ le dɔdeasi siwo katã mewɔ dzidzedzetɔe la ta o. Ke boŋ mekpɔe be Yehowa ƒe ŋugbedodo sia va eme nam, be: “Mali ke wò, makpe ɖe ŋuwò, eye matsɔ nye xɔname ƒe nuɖusi alé wò.” (Yes. 41:10) Mɔ siwo dzi Yehowa to kpe ɖe ŋunye dometɔ vevi aɖee nye be, ezã hati Kristotɔwo wodo ŋusẽm. Mina magblɔ esia ƒe kpɔɖeŋu aɖewo na mi. Madze egɔme tso nye ɖevime.\nEZÃ BIBLIA KPLE AGBALẼVI YIBƆ AÐE\nLe míaƒe ƒomea ƒe agblekɔƒea, le Ontario ƒe anyieheɣetoɖoƒe\nLe ƒe 1940-awo me le Kwasiɖagbe ŋdi aɖe si ŋdɔ nɔ ʋuʋum nyuie la, Nɔvinyɔnu Elsie Huntingford va míaƒe agblekɔƒe le Ontario ƒe anyieheɣetoɖoƒe. Nɔnyee do yi egbɔ le ʋɔtrua nu esime nye kple tɔnye, si hã kpea ŋu vevie, míenɔ xɔa me nɔ to ɖom. Esi Papa susu be nane dzram Nɔvinyɔnu Huntingford le eye medi be Dada naƒle naneke si mehiã mí o ta la, etso yi ʋɔtrua nu ɖagblɔ be míele nu si wòtsɔ vɛ dim o. Nɔvinyɔnu Huntingford biae be: “Ta miele Biblia nusɔsrɔ̃ dim oa?” Papa ɖo eŋu be: “Ema ya, míedii.”\nƔeyiɣi si Nɔvinyɔnu Huntingford va mía gbɔ la sɔ nyuie ŋutɔ. Do ŋgɔ la, dzinyelawo nye Canada ƒe Ðekawɔwɔ Sɔleha me tɔ dovevienuwo, gake wodo le haa me tetie nye ema. Nu ka ta? Elabe nunɔlaa ɖo sɔlemeviwo ƒe ŋkɔwo ɖe ɖoɖo nu heklãe ɖe sɔlexɔa ƒe mɔnu, tso ame siwo dzɔ ga gã dzi, va se ɖe suetɔwo dzi. Esi dzinyelawo da ahe ta la, woƒe ŋkɔ nɔa ete ɖaa lɔƒo zi geɖe, eye hamemegãwo nɔa eƒom ɖe wo nu be woadzɔ ga geɖe. Nunɔla aɖe ʋu eme be yemexɔ nu siwo yefiana dzi se o gake esi yemedi be dɔ nage le ye si o tae yefiaa wo ɖo. Esiawoe na míedo le haa me. Gake míekpɔtɔ nɔ ale si míasubɔ Mawui la dim.\nEsi woxe mɔ ɖe Yehowa Ðasefowo ƒe dɔa nu le Canada ɣemaɣi ta la, Biblia kple agbalẽvi yibɔ aɖe si me Nɔvinyɔnu Huntingford ŋlɔ nya ʋɛ aɖewo ɖo koe wòzãna tsɔ srɔ̃a nu kple míaƒe ƒomea. Emegbe esi wòva ka ɖe edzi be míatsɔ ye ade asi na dziɖuɖumegãwo o ko hafi wòna Biblia-srɔ̃gbalẽwo mí. Míeɣlaa agbalẽawo nyuie le nusɔsrɔ̃ ɖe sia ɖe megbe. *\nDzinyelawo xɔ nyateƒea to aƒe me yi aƒe me ɖaseɖiɖidɔa dzi hexɔ nyɔnyrɔ le ƒe 1948 me\nNɔvinyɔnu Huntingford ɖe gbeƒã nya nyuia dzonɔamemetɔe togbɔ be tsitretsiɖeŋu kple kplamatsɛdonuwo nɔ anyi hã. Eƒe dzonɔamemea ʋãm be nye hã mawɔ nyateƒea tɔnyee. Esi dzinyelawo xɔ nyɔnyrɔ zu Yehowa Ðasefowo ƒe ɖeka megbe la, nye hã meɖe adzɔgbe na Mawu hexɔ nyɔnyrɔ le February ƒe ŋkeke 27 lia dzi le ƒe 1949 me. Gagba gã aɖe si lãnyilawo zãna abe lãto ene la mee wonyrɔm le, esime mexɔ ƒe 17. Tso ekema dzi la, meɖoe be mawɔ ɣeyiɣiawo katã ƒe subɔsubɔdɔa.\nYEHOWA KPE ÐE ŊUNYE DZI ÐO ƑONYE\nEwɔ nuku nam esi wokpem be mava subɔ le Betel, le ƒe 1952 me\nNyemedze mɔɖeɖedɔa gɔme enumake o. Megblɔ na ɖokuinye be ele be mawɔ dɔ akpɔ ga vie ale be mate ŋu akpɔ ɖokuinye dzi le mɔɖeɖedɔa wɔwɔ me, eya ta mewɔ dɔ le gadzraɖoƒe kple ɔfis aɖe hena ɣeyiɣi aɖe. Gake esi menye ɖekakpui si si nuteƒekpɔkpɔ mesu o ta la, kaka maxɔ fetu ko meɖu gaa vɔ xoxo. Eya ta nɔviŋutsu aɖe si ŋkɔe nye Ted Sargent ɖo aɖaŋu nam be malé dzi ɖe ƒo eye maɖo ŋu ɖe Yehowa ŋu. (1 Kron. 28:10) Eƒe dzideƒonya mawo kpe ɖe ŋunye medze mɔɖeɖedɔa gɔme le November 1951 me. Ɣemaɣi la, dɔlar 40, gasɔ xoxo ɖeka, kple akpete yeye ɖeka koe nɔ asinye. Gake Yehowa kpɔa egbɔ ɣesiaɣi be nu siwo mehiã la sua asinye. Aleke gbegbe medaa akpee nye esi be Nɔviŋutsu Ted de dzi ƒo nam medze mɔɖeɖedɔa gɔme! Esia na mekpɔ yayra geɖe.\nGbe ɖeka fiẽ le August 1952 me la, woƒo ka nam tso Yehowa Ðasefowo ƒe alɔdzedɔwɔƒe si le Toronto, Canada, be mava subɔ le Betel tso September me. Togbɔ be ŋu kpeam, eye nyemeɖi tsa yi alɔdzedɔwɔƒea kpɔ o hã la, mekpɔ dzidzɔ ŋutɔ, elabe mɔɖela bubuwo ɖo dze nam tso ale si Betel nye teƒe nyui aɖee ŋu. Esia na meɖe dzi ɖi enumake.\n“NA NƆVIAWO NAKPƆE BE NÈTSƆA ÐE LE EME NA YEWO”\nEsi meva ɖo Betel ƒe eve megbe la, wotiam be maxɔ ɖe Nɔviŋutsu Bill Yacos teƒe anye hamesubɔla (si woyɔna fifia be hamemetsitsiwo ƒe ha ƒe ɖoɖowo gbɔ kpɔla) le Toronto hameawo dometɔ ɖeka me. Ƒe 23 koe mexɔ, eye mese le ɖokuinye me be kɔƒetɔ si mele ɖeke me nyam o koe menye. Gake Nɔviŋutsu Yacos fia ale si mawɔ dɔae lam ɖokuibɔbɔtɔe le lɔlɔ̃ me. Eye Yehowa hã kpe ɖe ŋunye vavã.\nNɔviŋutsu Yacos, si nye ame titri si koa alɔgbɔnu ɣesiaɣi la, tsɔa ɖe le eme na amewo ŋutɔ. Elɔ̃ nɔviawo, eye woawo hã wolɔ̃e. Eyia wo gbɔ le woƒe aƒewo me enuenu, menye ne wole kuxiwo me tom ko o. Bill Yacos de dzi ƒo nam be mawɔ nenema ke, eye made gbeadzi kple nɔvi vovovowo. Egblɔ nam be: “Ken, na nɔviawo nakpɔe be nètsɔa ɖe le eme na yewo. Esia atsyɔ vodada geɖe dzi.”\nSRƆ̃NYE ƑE NUTEƑEWƆWƆ\nYehowa gakpe ɖe ŋunye le mɔ tɔxɛ aɖe nu tso January 1957 me. Ɣleti ma mee meɖe Evelyn, si do le Gilead Sukua ƒe klass 14 lia. Do ŋgɔ na míaƒe srɔ̃ɖeɖea la, enɔ subɔsubɔm le Fransegbedolawo ƒe nuto aɖe me le Quebec. Ɣemaɣiwo la, Roma Katolikoha la kpɔ ŋusẽ ɖe Quebec nutoa dzi vevie. Eya ta gbeƒãɖeɖedɔa wɔwɔ le afi ma menɔ bɔbɔe na Evelyn o, gake elé eme ɖe asi nuteƒewɔwɔtɔe, eye wòku ɖe Yehowa hã ŋu.\nMeɖe Evelyn le ƒe 1957 me\nEvelyn ku ɖe nye hã ŋunye nuteƒewɔwɔtɔe. (Ef. 5:31) Le nyateƒe me la, wodo eƒe nuteƒewɔwɔ kpɔ esi míenya ɖe srɔ̃ teti ko! Míeɖoe be míazɔ mɔ ayi aɖaɖu mɔkeke le Florida, Amerika, gake le míaƒe srɔ̃kpegbe ƒe ŋufɔke la, alɔdzedɔwɔƒea bia tso asinye be made kwasiɖa ɖeka ƒe kpekpe tɔxɛ si woawɔ le Canada Betel. Togbɔ be kpekpe sia gblẽ ɖoɖo si míewɔ ɖe mɔkekeyiyi ŋu me hã la, míaƒe didie nye be míawɔ nu sia nu si Yehowa bia tso mía si. Eya ta míete fli ɖe srɔ̃ɖemɔkekea yiyi me. Kwasiɖa ma me la, Evelyn nɔ gbeƒãɖeɖedɔa wɔm le alɔdzedɔwɔƒea gbɔ lɔƒo. Togbɔ be anyigbamama ma to vovo kura na Quebec hã la, ewɔ etɔ sinua.\nLe kwasiɖa ma ƒe nuwuwu la, wode dɔ yeye asi nam—si nyemenɔ mɔ kpɔm na kura o—be mawɔ nutome sue dzikpɔkpɔdɔa le Ontario ƒe dziehe. Ðeko meɖe srɔ̃ tetie nye ema, ƒe 25 koe mexɔ, eye nuteƒekpɔkpɔ boo mesu asinye o, gake míedze mɔ heɖo ŋu ɖe Yehowa ŋu bliboe. Ɣemaɣi la, vuvɔŋɔli ɖo eƒe sesẽaƒe le Canada esi mía kple dzikpɔla mɔzɔla bibi siwo trɔ yina woƒe dɔdeasiwo gbɔ la míeɖo keteke si azɔ mɔ zã bliboa. Nɔvi mawo de dzi ƒo na mí ale gbegbe! Nɔviŋutsu ɖeka si xe fe ɖe xɔdɔme ta le ketekea me la tsɔ eƒe xɔdɔmea na mí ale be míaganɔ zikpui me zã bliboa o. Le ŋufɔke, si nye ŋkeke 15 pɛ ko tso esime míeɖe srɔ̃ la, míeɖo ƒuƒoƒo sue si le Hornepayne la gbɔ hedze nutome sue dzikpɔkpɔdɔa gɔme, abe ale si megblɔe le ŋgɔdonyaa me ene.\nTɔtrɔ geɖe ganɔ ŋgɔ na nye kple Evelyn. Esi míenɔ nutome gã dzikpɔkpɔdɔa wɔm le ƒe 1960-awo ƒe nuwuwu lɔƒo la, wokpem be made Gilead Sukua ƒe klass 36 lia. Suku sia axɔ ɣleti ewo eye woadze egɔme le ƒe 1961 ƒe February ƒe gɔmedzedze le Brooklyn, New York. Dzi dzɔm ya, gake nyateƒe si wònye be womekpe Evelyn hã o la te ɖe dzinye. Abe ale si srɔ̃nyɔnu siwo srɔ̃wo wokpe be woade sukua wɔnɛ ene la, wobia tso Evelyn si be wòaŋlɔ lɛta ana yewoanya nenye be eda asi ɖe edzi be ye srɔ̃ nadzo le ye gbɔ ɣleti ewo ya teti. Evelyn fa avi, gake míeda asi ɖe edzi be made sukua, eye ekpɔ dzidzɔ be maxɔ hehe siwo aɖe vi na mí la le Gilead.\nLe ɣeyiɣi mawo me la, Evelyn nɔ dɔ wɔm le Canada alɔdzedɔwɔƒea. Mɔnukpɔkpɔ tɔxɛ su esi be eya kple nɔvinyɔnu lɔlɔ̃a Margaret Lovell si nye amesiamina wonɔ xɔ ɖeka me. Le nyateƒe me la, Evelyn susuam vevie eye nye hã mesusunɛ. Gake to Yehowa ƒe kpekpeɖeŋu me la, míaƒe susu trɔ ɖe dɔdeasi yeyeawo ŋu eye míeɖe dzi ɖi. Ale si wòlɔ̃ faa be yeatsɔ ɣeyiɣi siwo míatsɔ anɔ anyi ɖekae asa vɔe ale be Yehowa kple eƒe habɔbɔa nazã mí geɖe wu la wɔ dɔ ɖe dzinye ŋutɔ.\nƔleti etɔ̃ le Gilead Sukua ƒe gɔmedzedze megbe la, Nɔviŋutsu Nathan Knorr si nɔ ŋgɔ xɔm na xexea me katã ƒe gbeƒãɖeɖedɔa ɣemaɣi la tsɔ amekpekpe wɔmoya aɖe ɖo ŋkunyeme. Ebiam be, malɔ̃ adzudzɔ Gilead Sukua atrɔ ayi Canada ƒe alɔdzedɔwɔƒea aɖafia nu le Fiaɖuƒe Subɔsubɔ Sukua hena ɣeyiɣi aɖe mahã. Nɔviŋutsu Knorr gblɔ nam hã be menye dzizizi wònye nam be malɔ̃ o. Ne medii la, mate ŋu ayi Gilead Sukua dzi awu enu eye ɖewohĩ eyome woaɖom dutanyanyuigblɔla. Egagblɔ nam hã be ne metiae be matrɔ ayi Canada la, ke ɖewohĩ mɔnukpɔkpɔ magasu asinye be made Gilead o, eye emegbe la, anɔ eme be woana mayi ɣeyiɣiawo katã ƒe gbeƒãɖeɖedɔa dzi le Canada. Egblɔ hã be maɖo dze tso eŋu na srɔ̃nye eye emegbe matso nya me.\nEsi Evelyn gblɔ ale si wòbua teokrasi dɔdeasiwoe nam xoxo ta la, megblɔ na Nɔviŋutsu Knorr enumake be: “Míele klalo awɔ dɔ sia dɔ si Yehowa ƒe habɔbɔa adi be míawɔ la kple dzidzɔ.” Míegblɔna na mía ɖokuiwo ɣesiaɣi be, ele be míaɖe asi le míawo ŋutɔwo ƒe didiwo ŋu alɔ̃ axɔ dɔ ɖe sia ɖe si Yehowa ƒe habɔbɔ de asi na mí.\nEya ta le April 1961 me la, medzo le Brooklyn eye metrɔ yi Canada ɖafia nu le Fiaɖuƒe Subɔsubɔ Sukua. Emegbe míezu Betel-ƒomea me tɔwo le afi ma. Eyome ewɔ nuku na mí ŋutɔ esi wokpem be mava de Gilead Suku ƒe klass 40 lia, si gɔme woadze le ƒe 1965 me. Ele be Evelyn nagaŋlɔ lɛta ake ana woanya ne eda asi ɖe edzi be ye srɔ̃ nadzo le ye gbɔ. Gake le kwasiɖa ʋɛ aɖewo megbe la, wokpe eya hã be wòade sukua kplim, si na míekpɔ dzidzɔ ale gbegbe.\nEsi míeva ɖo Gilead Sukua la, Nɔviŋutsu Knorr gblɔ na mí be woaɖo mí sukuvi siwo le sukua dem le Fransegbe me la ɖe Afrika. Gake le míaƒe sukunuwuwu ƒe wɔnaa me la, wogblɔ be wogbugbɔ ɖo mí ɖe Canada! Wotiam be manye alɔdzedɔwɔƒea dzikpɔla (si woyɔna fifia be Alɔdzekɔmitia ƒe ɖoɖowo gbɔ kpɔla). Ƒe 34 koe mexɔ ɣemaɣi, eya ta megblɔ na Nɔviŋutsu Knorr be, “ɖekakpuivi ko menye.” Gake ede dzi ƒo nam. Eye tso ɣemaɣi la, medzea agbagba dea adaŋu kple nɔviŋutsu tsitsi siwo le Betel, siwo si nuteƒekpɔkpɔ le wum, hafi wɔa nyametsotso veviwo.\nMESRƆ̃ NU GEÐE LE BETEL EYE NYE HÃ MEFIA NU\nSubɔsubɔ le Betel ʋu mɔ nam mesrɔ̃ nu geɖe tso ame bubuwo gbɔ. Medea bubu Alɔdzekɔmitia me tɔ mamlɛawo ŋu eye mekpɔa dzidzɔ ɖe dɔ si wɔm wole ŋu ŋutɔ. Mesrɔ̃ nu geɖe tso Kristotɔ ŋutsu kple nyɔnu akpe geɖe—tsitsiawo kple sɔhɛwo siaa—siwo le alɔdzedɔwɔƒe afi sia kple hame vovovo siwo me míenɔ me la gbɔ.\nMele ŋdi subɔsubɔ wɔnawo dzi kpɔm le Canada Betel\nSubɔsubɔ le Betel na mɔnukpɔkpɔm hã be mafia nu amewo ahado ŋusẽ woƒe xɔse. Apostolo Paulo gblɔ na Timoteo be: “Yi edzi nànɔ nu siwo nèsrɔ̃ . . . la me.” Egblɔ kpee be: “Nu siwo nèse le gbɔnye, siwo dzi ɖasefo geɖewo hã ɖo kpee la, tsɔ nu siawo de asi na nuteƒewɔlawo, ekema woawo hã woadze nyuie afia nu ame bubuwo.” (2 Tim. 2:2; 3:14) Ɣeaɖewoɣi la, hati Kristotɔwo biaam be, nu kae mesrɔ̃ le ƒe 57 siwo mesubɔ le Betel la me mahã. Meɖoa eŋu na wo kpuie be, “Lɔ̃ faa nàwɔ nu sia nu si Yehowa ƒe habɔbɔa bia tso asiwò la kaba, eye nàka ɖe edzi be Yehowa akpe ɖe ŋuwò.”\nEwɔna nam abe etsɔ ɖeka koe meva ɖo Betel abe ɖekakpuivi si ŋu kpena, si si nuteƒekpɔkpɔ boo mesu o la ene. Gake le ƒe siawo katã me la, Yehowa ‘lé nye nuɖusi ɖe asi.’ Ewɔ esia vevietɔ to haxɔsetɔwo ƒe beléname kple kpekpeɖeŋu si wonana ɖe ɣeyiɣi dzi la dzi hele gbɔgblɔm nam be: “Mègavɔ̃ o, makpe ɖe ŋuwò.”—Yes. 41:13\n^ mm. 10 Canada dziɖuɖua ɖe mɔxeɖenua ɖa le May 22 lia dzi le ƒe 1945 me.